Rakaman audio ‘Can I advise you something’ mengarut: Rosmah

KUALA LUMPUR, 18 Jamadilawal 1443H, Khamis – Datin Seri Rosmah Mansor memberitahu Mahkamah Tinggi hari ini kandungan rakaman audio yang mengandungi ayat “Can I advise you something?” adalah tidak benar dan tiada siasatan saintifik untuk membuktikan ia adalah suaranya.

Rosmah, 70, berkata demikian ketika ditanya sama ada kandungan audio itu benar, semasa pemeriksaan balas oleh Timbalan Pendakwa Raya Kanan Datuk Seri Gopal Sri Ram dalam perbicaraan pembelaannya yang menghadapi tiga pertuduhan berkaitan projek hibrid solar bernilai RM1.25 bilion untuk 369 sekolah luar bandar di Sarawak.

Sri Ram: Saya katakan kepada anda kandungan rakaman itu benar. Adakah anda bersetuju?

Rosmah menjawab, “Tidak, mengarut semata-mata.”

Rosmah juga tidak bersetuju dengan cadangan Sri Ram bahawa suara dalam rakaman itu adalah suaranya.

Sri Ram: Anda mengesahkan suara dalam rakaman itu adalah suara anda dan suami anda (Datuk Seri Najib Tun Razak)?

Rosmah: Tidak, saya tidak dapat mengesahkannya, kerana tidak ada siasatan saintifik yang dilakukan mengenainya.

Sri Ram: Saya juga menyatakan kepada anda bahawa semasa perbualan itu, anda membuat rujukan berhubung pelantikan jawatan awam.

Rosmah: Saya tidak bersetuju.

Rosmah juga tidak bersetuju dengan Sri Ram bahawa beliau tidak mahu dikaitkan dengan kandungan rakaman audio berkenaan kerana rakaman itu mengesahkan beliau menasihatkan suaminya berhubung pelantikan jawatan awam.

Sri Ram berkata beberapa saksi dalam perbicaraan itu termasuk bekas Menteri Pendidikan Datuk Seri Mahdzir Khalid dan bekas pembantunya Datuk Rizal Mansor, telah memberi keterangan di mahkamah bahawa ia adalah suara Rosmah dan Najib.

Bagaimanapun, Rosmah membalasnya dengan berkata, “Dan anda sepatutnya mempercayai mereka”.

Ketika ini, Sri Ram meninggikan suaranya dan berkata Rosmah tidak sepatutnya menyoalnya semula.

Sri Ram: Anda tidak boleh tanya saya soalan. Anda mahu bertengkar dengan saya? Rosmah menjawab, “Saya tidak bertengkar dengan anda. Saya nak jawab”.

Pada ketika ini, Hakim Mohamed Zaini Mazlan mencadangkan Rosmah mendengar soalan pihak pendakwaan dan memendekkan jawapannya kerana peguamnya akan membuat pemeriksaan semula.

Sejurus selepas hakim memberikan arahannya, Rosmah menjawab, “Datuk Seri (Sri Ram), janganlah jerit-jerit dekat saya. Saya tak biasa orang jerit-jerit dekat saya,” katanya. – Bernama


Apa istimewa arak sehingga disamakan minuman lain?

APA istimewanya arak sehingga mahu disamakan dengan minuman lain?

Jangan biarkan arak bermaharajalela di rumah ketika ‘lockdown’. Kesannya buruk kepada ahli keluarga.

Kita cukup hairan, ketika negara dilanda wabak, Dewan Perdagangan dan Industri Antarabangsa Malaysia (MICCI) terus mendesak kerajaan membenarkan kilang minuman keras beroperasi. Tidak ketinggalan juga pusat-pusat judi.

Tidakkah ultra kiasu ini sedar bahawa, manusia tidak akan mati tanpa arak tetapi pasti akan mati apabila terkena wabak. Segalanya dengan izin Allah SWT.

Sepatutnya, ultra kiasu ini berterima kasih kepada kerajaan kerana mula mendidik rakyat menjauhi minuman syaitan ini kerana punca kepada segala kemaksiatan dan kemudaratan.

Ketika hari biasa, kita terus didendangkan dengan kemalangan sehingga menyebabkan kematian, gara-gara pemandu mabuk.

Ultra kiasu menjadi peminum, yang mati dan kena langgar adalah orang yang tidak minum arak. Adakah ini wajar dan patut dibiarkan? Sepatutnya, kamu yang minum, kamu yang kemalangan, kamulah yang mati. Ini tidak, dia yang minum dan mabuk, orang lain pula yang mati.

Jika ketika ‘lockdown’ kilang arak terus beroperasi, semakin mudah arak didapati dan kita seolah-olah menggalakkan orang minum ketika berada di rumah.

Tidakkah ia membahayakan ahli keluarga yang berada di rumah?

Jika ketika hari ini biasa menyusahkan orang lain sehingga menyebabkan kematian, apakah ketika lockdown ini, ahli-ahli keluarga akan menjadi mangsa gara-gara arak ini?

Begitu juga apa istimewanya judi sehingga mahu disamakan dengan perniagaan lain?

Melainkan perniagaan ini mengundang kepada kemaksiatan dan murka Allah

Jika arak itu boleh diminum seperti kita meminum minuman yang lain, saya cadangkan ultra kiasu MICCI meminumnya terlebih dahulu setiap hari setiap masa, sama seperti beliau meminum air lain.

Setiap kali pergi klinik, pegawai perubatan akan bertanya ada minum arak? ada merokok? Kenapa ibu-ibu mengandung diharamkan minum arak ketika mengandung? Itupun sudah cukup untuk menjawab persoalan yang ditimbulkan, untuk samakan arak dengan minuman yang lain.

Ultra kiasu yang membantah keputusan kerajaan itu dilaporkan berkata, sepatutnya tiada diskriminasi oleh pihak berkuasa terhadap minuman beralkohol ketika memutuskan untuk menentukan sektor mana yang harus dibenarkan beroperasi sepanjang sekatan pergerakan penuh. Minuman beralkohol juga wajar dikategorikan sebagai satu keperluan asas seiring dengan minuman bergula dan berkafein yang lain.

Ingatan saya kepada ultra kiasu ini, berterima kasihlah kepada kerajaan bukankan mendesak, kerana kerajaan mahu menyelamatkan rakyat bukan merosakkan rakyat.

Saya tidak boleh bayangkan jika ultra kiasu dibiarkan memerintah sekali lagi, apakah kilang arak dan pusat judi akan terus dibuka ketika negara dilanda wabak?

Tidak cukupkah pengajaran sebelum ini, yang membenarkan judi dan arak terus berleluasa? Bila rakyat protes, mulalah kelam kabut.

Ketika negara dilanda wabak,tutuplah terus kilang arak.

Elakkan maksiat daripada merebak, barulah jelas nampak warak.

Prof Dr Ridhuan Tee Abdullah


Malaysia kutuk serangan pengganas di lapangan terbang Afganistan

KUALA LUMPUR, 19 Muharram 1443H, Sabtu – Malaysia mengutuk sekeras-kerasnya serangan pengganas pada Khamis lepas ke atas Lapangan Terbang Antarabangsa Hamid Karzai di Kabul, Afghanistan yang menyebabkan banyak orang kehilangan nyawa dan cedera.

Kenyataan Kementerian Luar memaklumkan serangan itu hanya akan memburukkan lagi situasi kemanusiaan yang telah sedia teruk di Afghanistan.

“Malaysia menggesa semua pihak yang berkenaan agar mengutamakan keselamatan dan perlindungan orang awam termasuk mereka yang ingin meninggalkan negara itu.

“Malaysia memuji peranan yang dimainkan oleh komuniti dan organisasi antarabangsa dalam memastikan bantuan sampai kepada mereka yang memerlukan di Afghanistan termasuk golongan rentan seperti wanita, kanak-kanak dan minoriti,” menurut kenyataan itu.

Menurut kementerian itu, Malaysia akan terus menyokong usaha ke arah mencari jalan damai serta penyelesaian yang berkekalan demi kepentingan Afghanistan dan rakyatnya.

“Kerajaan Malaysia mengucapkan setinggi-tinggi takziah dan simpati kepada keluarga mangsa dan mendoakan agar mereka yang cedera cepat sembuh,” katanya. – Bernama


PRN: Dakwaan KJ jadi calon PN di Selangor hanya khabar angin

BANGI, 8 Syawal 1444H, Sabtu – Perikatan Nasional (PN) Selangor menegaskan dakwaan bekas Menteri Kesihatan, Khairy Jamaluddin Abu Bakar sebagai calon Pilihan Raya Negeri (PRN) Selangor hanyalah khabar angin semata-mata.

Setiausaha PAS Selangor, Roslan Shahir Mohd Shahir berkata, pihaknya tidak pernah membincangkan untuk menyenaraikan bekas Ketua Pemuda UMNO itu pada PRN yang dijangka diadakan tidak lama lagi.

“Ini semua kemungkinan dan tidak ada pengesahan pun Khairy bertanding dalam PRN Selangor.

“Kita tidak pernah bincang sama ada Khairy sertai PAS atau Bersatu (Parti Pribumi Bersatu Malaysia),” katanya.

Dalam pada itu, Roslan Shahir berkata, sekiranya Khairy berhasrat untuk menyertai pasukannya, beliau perlu mengemukakan sebarang permohonan kepada PAS Pusat.

Bagaimanapun, setakat ini tiada sebarang permohonan daripada Khairy untuk menyertai parti berkenaan.

Beliau menjelaskan, PAS bersedia untuk menerima mana-mana pemimpin parti lain menyertai parti itu dan bekerjasama bagi menewaskan Pakatan Harapan (PH) pada PRN kali ini.

Terdahulu, tular di sebuah portal berita melaporkan Khairy akan bertanding di salah satu kerusi DUN di bawah Parlimen Sungai Buloh, sekiranya beliau menerima tawaran Bersatu untuk menyertai parti itu sebelum PRN akan datang.


Tiada kesan dera pada tubuh kanak-kanak 9 tahun

SHAH ALAM,  26 Jamadilawal 1442H, Ahad – Polis menyatakan tiada kesan dera pada badan seorang kanak-kanak perempuan kononnya dilakukan oleh ibu bapanya sebelum dihalau seperti yang tular dalam media sosial semalam.

Timbalan Ketua Polis Daerah Shah Alam, Supt Ramsay Anak Embol berkata, kanak-kanak perempuan tempatan berumur 9 tahun itu ditemui orang awam di sekitar Taipan Setia Alam di sini, sekitar 4 petang semalam dan telah diserahkan kepada ibu bapanya sekitar 6.45 petang, hari sama.

“Kanak-kanak perempuan ini terlebih dahulu diserahkan kepada polis bantuan sekitar 6 petang, sebelum ibu bapanya datang ke Balai Polis Setia Alam bagi membawanya pulang.

“Ibu bapa mangsa juga akan membuat laporan polis berkaitan video yang tular tersebut dan akan diambil keterangan. Individu yang membuat rakaman juga bakal dipanggil bagi membantu siasatan polis,” katanya dalam satu kenyataan hari ini.

Ramsay berkata, hasil semakan pihaknya mendapati kanak-kanak berkenaan membawa beg pakaian dengan menaiki basikal.

Terdahulu, tular video kanak-kanak perempuan berkenaan yang ditemui berhampiran Setia Taipan Setia Alam, didakwa didera oleh ibu bapanya ketika cuba mencari rumah neneknya di Klang. -Bernama


Pertikai kedudukan IMAN dalam GTA, Presiden Makkal Sakti kebudak-budakan

BANGI, 21 Safar 1444H, Sabtu – Kenyataan Datuk Seri R S Thanenthiran mengenai Tun Dr Mahathir Mohamad mempunyai kaitan dengan Kerala, justeru ‘menerima’ Parti Perikatan India Muslim Nasional (IMAN) sebagai parti komponen Gerakan Tanah Air (GTA) disifatkan kebudak-budakan.

Sebelum ini, Presiden Parti Makkal Sakti itu mempertikaikan pembabitan IMAN dalam GTA yang memperjuangkan agenda Melayu dan Islam.

“Dia (Dr Mahathir) kata menyatukan Melayu. Tapi dalam itu (GTA) ada IMAN. IMAN itu India muslim. India muslim bukan Melayu. Mungkin dia nak menyamakan… Dia ini Keralakan, Tun Mahathir? Saya pun tidak tahu. Kalau Melayu biarlah Melayu tulen,” katanya.

Mengulas perkara itu, Setiausaha Agung IMAN, Dr Amir Hamzah Abdul Rajak menegaskan, kenyataan Thanenthiran bukan sahaja kebudak-budakan bahkan menunjukkan ketidakbijaksanaan Presiden Parti Makkal Sakti itu.

Tegasnya, Thanenthiran tidak faham mengenai kewujudan GTA yang mendukung prinsip membela Melayu Islam.

Atas dasar itu, beliau menyarankan Thanenthiran berjumpa dengan pihak GTA untuk mendapatkan penjelasan.

“Nak kata GTA Gerakan Bawah Tanah, Gerakan Orang Tua, itu satu lagi kenyataan yang saya rasa biadab dan tidak harus dikeluarkan. Beliau patut melihat kepada diri dan parti sendiri.

“Kalau beliau nak tunjukkan kesetiaan kepada Barisan Nasional (BN) tidak apa, teruskan, beliau boleh tunjukkan kesetiaan kepada BN. Tapi janganlah keluarkan kenyataan kebudak-budakan seperti ini yang tidak masuk akal pun.

“Nak kata Tun Mahathir daripada Kerala sebab itu mungkin terima India muslim apa cerita ini,” katanya kepada Ismaweb.net.

Dalam pada itu, Amir turut membidas dakwaan Thanenthiran bahawa Dr Mahathir memecahbelahkan masyarakat Melayu.

“Apa yang beliau buat pun sama juga memecahbelahkan masyarakat India.

“Dan sampai hari ini Parti Makkal Sakti tidak dapat pun menjadi parti komponen BN, sebab dihalang parti satu lagi untuk menjadi komponen.

“Ini sama-sama mereka pun majoriti India Hindu tak boleh capai kata sepakat, cerita tentang parti, gerakan lain buat apa? Sekurang-kurangnya IMAN parti komponen dalam GTA mempunyai hak-hak yang sama rata dengan parti-parti lain,” tegasnya.


PASLeak: Ahmad Samsuri sedia dipanggil beri keterangan

KUALA TERENGGANU, 25 Ramadan 1443H, Rabu – Naib Presiden PAS, Datuk Seri Dr Ahmad Samsuri Mokhtar bersedia pada bila-bila masa sekiranya dipanggil memberi keterangan berhubung penyebaran ‘PASLeak’.

“Sudah tentu sebagai warganegara yang patuh kepada peraturan yang ada, saya atau sesiapa jua yang dipanggil pihak berkuasa akan akur,” katanya kepada pemberita selepas merasmikan Sambutan Hari Wanita Terengganu di Wisma Darul Iman di sini, hari ini.

Bagaimanapun, Menteri Besar Terengganu itu berkata, setakat ini beliau belum menerima panggilan daripada pihak polis untuk tampil memberi keterangan.

Ketua Polis Kuala Lumpur, Datuk Azmi Abu Kassim semalam dilaporkan berkata, polis sudah memulakan siasatan terhadap kes berkenaan dan akan memanggil semua ahli politik yang disebut dalam minit mesyuarat yang tular itu.

Ahmad Samsuri dalam pada itu sekali lagi menegaskan tiada keperluan untuk PAS membuat laporan polis berhubung perkara tersebut yang disifatkannya sebagai ‘sampah’.

Ditanya mengenai pihak yang membuat laporan polis, beliau berkata, ia merupakan hak masing-masing dan terserah kepada pihak berkuasa untuk menjalankan sebarang siasatan sekiranya perlu.

Sebelum ini, tular menerusi media sosial beberapa keratan dokumen didakwa merupakan minit mesyuarat PAS yang mempunyai pelan atau gerak kerja parti itu untuk menjatuhkan UMNO dan Barisan Nasional. – Bernama


Pengganas Israel roboh pusat ujian COVID-19 Palestin

TEBING BARAT, 3 Zulhijjah 1441H, Jumaat – Pasukan rejim pengganas Israel merobohkan pusat ujian coronavirus Palestin di pintu masuk kota Hebron di Tebing Barat yang diduduki, lapor Agensi Anadolu.

Kekejaman ini berlaku sehari selepas tentera Israel merobohkan pusat pemeriksaan keselamatan Palestin yang dibina di pintu masuk kota Jenin untuk menjalankan ujian COVID-19.

Pembinaan fasiliti itu, yang dirancang untuk membendung penyebaran wabak di kota itu dan dijadikan sebagai pusat kuarantin pesakit COVID-19, bermula hampir tiga bulan lalu.

Ketika struktur bangunan hampir selesai, jentolak Israel memusnahkannya.

Hebron menyaksikan kes terburuk di Tebing Barat, yang telah berjuang selama dua minggu terakhir untuk mengatasi gelombang kedua jangkitan COVID-19. – Agensi


Juruterbang Etihad wanita UAE pertama jadi kapten pesawat komersial

ABU DHABI, 27 Muharam 1444H, Khamis – Juruterbang Etihad Airways, Aisha al-Mansoori mencipta sejarah penerbangan Emiriah Arab Bersatu (UAE) selepas menjadi kapten komersial wanita pertama negara itu.

Warga UAE berusia 33 tahun itu telah lama menjadi juruterbang dengan Etihad Airways, syarikat penerbangan nasional UAE.

Beliau pertama kali menyertai syarikat penerbangan itu pada 2007.

Syarikat penerbangan berkenaan kini menamakan Aisha al-Mansoori sebagai kapten wanita pertama UAE dalam syarikat penerbangan komersial, hanya beberapa hari sebelum negara itu meraikan Hari Wanita Emirati tahunannya, yang bertujuan meraikan perjalanan negara dalam memperkasakan wanita.

Aisha al-Mansoori berkata, dia ‘sangat bersyukur’ kerana berpeluang mengembangkan kerjaya penerbangannya dengan Etihad Airways.

“Saya sangat bersyukur kerana berpeluang menyertai program Juruterbang Kadet Etihad dan mengembangkan kerjaya saya selama ini bersama Etihad.

“Saya berterima kasih atas sokongan besar yang saya terima daripada pengajar saya di Etihad dan atas bimbingan mereka melalui latihan yang telah membentuk kemahiran dan menyediakan saya untuk pangkat kapten.

“Saya berbangga menjadi wanita Emirati pertama yang menjadi kapten dalam syarikat penerbangan komersial, dan saya harap saya akan menjadi inspirasi kepada wanita muda untuk mengikuti laluan kerjaya ini,” katanya.

Majlis kenaikan pangkat itu berlangsung di Pusat Taklimat Krew Etihad dengan kehadiran keluarga juruterbang, rakan dalam komuniti perintis Etihad dan pengurusan kanan syarikat penerbangan.

Aisha al-Mansoori menyertai program Juruterbang Kadet Etihad pada 15 tahun lalu dan merupakan salah seorang daripada dua wanita UAE dalam kumpulannya.

Pada tahun 2010, Aisha al-Mansoori berjaya menamatkan pengajian dan membuat penerbangan pertamanya dengan Airbus A320 ke Amman, Jordan.

Sejak itu, Aisha al-Mansoori telah dinaikkan pangkat dan melengkapkan waktu penerbangan yang diperlukan untuk menjadi Pegawai Kanan Pertama.

Beliau ketika itu merupakan wanita pertama warga UAE yang menerbangkan pesawat penumpang superjumbo Airbus A380.

Untuk mendapatkan kapten, Aisha al-Mansoori menyelesaikan program pemeriksaan ketat Etihad dan bilangan jam penerbangan wajib yang diperlukan untuk dipertimbangkan pangkat tersebut.

Beliau berjaya lulus pengetahuan teori serta peperiksaan penerbangan Pihak Berkuasa Penerbangan Awam Am UAE dan secara rasmi menjadi kapten wanita Emirati pertama yang memegang Lesen Juruterbang Pengangkutan Udara di UAE. – Agensi


Malaysia dinobat destinasi kesihatan terbaik dunia

KUALA LUMPUR, 5 Safar 1442H, Rabu – Malaysia sekali lagi merangkul anugerah ‘Pelancongan Kesihatan dan Perubatan: Destinasi Terbaik Tahun Ini’, pada Anugerah Pelancongan Perubatan 2020 di London.

Ketua Pengarah Kesihatan Tan Sri Dr Noor Hisham Abdullah berkata, pengiktifaran itu didedikasikan kepada semua pemegang taruh sektor penjagaan kesihatan Malaysia, atas usaha cemerlang mereka.

“Anugerah ini didedikasikan kepada semua pemegang taruh di #malaysiahealthcare prestasi cemerlang pada 2019/2020. Sekali lagi setinggi-tinggi tahniah kepada keseluruhan pasukan,” katanya dalam hantaran di Facebook.

Sementara itu Majlis Pelancongan Kesihatan Malaysia (MHTC) dalam satu kenyataan menyatakan, pengiktirafan kali keempat berturut-turut itu, sekali gus meningkatkan kedudukan Malaysia sebagai Pusat Penjagaan Kesihatan Mengagumkan Di Dunia dan mencerminkan komitmen negara dalam sektor penjagaan kesihatan, khususnya ketika berdepan pandemik COVID-19.

Edisi anugerah itu kali ini, turut menyaksikan MHTC mengekalkan kemenangannya kali keempat bagi anugerah Kluster Terbaik Tahun ini.

“Penerimaan anugerah Destinasi Terbaik Tahun Ini dan Kluster Terbaik Tahun ini sekali lagi menunjukkan keyakinan global terhadap kecemerlangan prasarana kesihatan Malaysia, untuk pelancong penjagaan kesihatan,” menurut kenyataan itu.

Beberapa institusi kesihatan swasta Malaysia turut meraih kemenangan dalam anugerah berprestij tersebut, termasuk Sunway Fertility Centre (Anugerah Klinik Fertility Antarabangsa Terbaik Tahunan); Prince Court Medical Centre (Hospital Antarabangsa Terbaik Tahunan); Sunway Eye Centre (Klinik Mata Antarabangsa Terbaik Tahunan dan Thompson Hospital Kota Damansara (Inisiatif Kualiti Terbaik). – Bernama


Pelajar perlu patuhi etika uniform sekolah: Taliban

KABUL,17 Syawal 1443H, Rabu – Pembukaan sekolah bagi pelajar-pelajar perempuan di seluruh Afghanistan kini bergantung kepada syarat etika pemakaian uniform.

Perkara itu dikeluarkan Menteri Dalam Negeri Afghanistan Sirajuddin Haqqani dalam temubual eksklusif bersama CNN berkata, setiap ibu bapa dan penjaga perlu mematuhi dan menghormati dengan etika pemakaian sekolah apabila ditetapkan tidak lama lagi.

“Sekiranya ibu bapa atau penjaga membenarkan anak mereka bersekolah mereka perlu patuh dan akur dengan etika pemakaian uniform yang ditetapkan pentadbir.

“Kami berusaha untuk menetapkan syarat ini supaya dapat memastikan keselamatan dan kehormatan pelajar sentiasa terjaga sepanjang berada di sekolah,” katanya.

Sirajuddin menambah, pihaknya kini meletakkan sektor pendidikan sebagai keutamaan dan perlu diberikan perhatian.

Awal tahun ini Taliban menghalang semua pelajar perempuan di peringkat menengah meneruskan sesi persekolahan sehingga pelan sesi persekolahan yang mematuhi undang-undang Islam diwujudkan.

Keputusan tersebut dibuat selepas Menteri Pendidikan memberi jaminan kepada semua pelajar untuk kembali bersekolah selepas penangguhan sesi persekolahan yang melibatkan pelajar di peringkat sekolah menengah.

Sejak Taliban mengambil alih pentadbiran pada Ogos tahun lalu selepas pengunduran tentera Amerika Syarikat (AS), ekonomi negara berdepan masalah selain pentadbiran Islam yang menghadkan pergerakan kepada golongan wanita dan remaja perempuan.

Malah pendidikan terhadap golongan wanita juga dihadkan termasukan peluang pekerjaan kepada kaum hawa.

Bulan lalu, Taliban mengeluarkan peraturan baharu dengan mewajibkan golongan wanita menutup keseluruhan badan dari kepala hingga ke kaki ketika berada di tempat awam.

Sirajuddin berkata, pihaknya komited menjaga hak terhadap hak setiap individu di negara pentadbirannya.

Malah menyifatkan pemakaian burqa tersebut sebagai mewujudkan persekitaran bermaruah bagi kaum wanita. – Agensi


Hospital Israel pecat doktor Palestin kerana sentimen kaum

BAITULMAQDIS, 4 Jamadilawal 1444H, Selasa – Hospital Hadassah Israel memecat seorang doktor Palestin, gara-gara memberi gula-gula kepada seorang pesakit kanak-kanak yang cedera.

Menurut agensi berita WAFA, Dr Ahmad Mahajnah – seorang pakar bedah jantung dan paru-paru – dipecat hospital berkenaan selepas dia memberi gula-gula kepada budak lelaki Palestin, Ahmad Abu Quteish.

Quteish didakwa terbabit melakukan serangan di Baitulmaqdis pada Oktober lalu.

Aktivis menyelar keputusan hospital itu dengan mengatakan ia adalah contoh sentimen perkauman terhadap semua warga Arab dan Palestin.

Sementara itu, keluarga Ahmad mengecam pemecatan tersebut dan berhasrat membangkitkannya dengan diplomat Eropah di Israel.

Keputusan itu dibuat selepas keluarga itu berada di bawah kempen hasutan di media sosial – yang menyasarkan dua ahlinya, peguam Ruslan dan Khaled Mahajna – yang mempunyai pertalian dengan Ahmad, atas tugas mereka mewakili tahanan Palestin di mahkamah Israel.

“Kami akan memaklumkan kepada duta Kesatuan Eropah (EU) mengenai prosedur dan keputusan yang bersifat perkauman dan menakutkan yang diambil oleh pentadbiran Hospital Hadassah Ein Kerem.

“Kami menggesa pihak hospital dan pusat perubatan Eropah menunjukkan solidariti dengan doktor yang telah difitnah tanpa sebab,” kata abang Ahmad, Ruslan Mahajna. – Agensi


Bakar al-Quran: Kerajaan digesa panggil Duta Sweden beri penjelasan

BANGI, 1 Rejab 1444H, Isnin – Kerajaan digesa memanggil Duta Besar Sweden ke Malaysia bagi memberi penjelasan berhubung tindakan ahli politik negara itu, Rasmus Paludan yang membakar naskhah al-Quran dalam protesnya terhadap Turkiye.

Ketua Pemuda PAS, Ahmad Fadhli Shaari berkata, pihaknya turut menggesa umat dan gerakan Islam di seluruh dunia, serta pihak Pertubuhan Kerjasama Islam (OIC) untuk mengecam tindakan Islamofobik ini sebagai tanda solidariti dan kesatuan mempertahankan maruah umat Islam.

Pada masa sama, katanya, umat Islam perlu mewujudkan tekanan kepada kerajaan Sweden agar mengambil tindakan terhadap ahli politik ekstrem itu.

“Dewan Pemuda PAS Malaysia mengecam sekeras-kerasnya tindakan tidak bertamadun dan ekstrem oleh Rasmus Paludan, ahli politik di Sweden yang telah bertindak membakar naskhah al-Quran dalam protesnya terhadap Turkiye.

“Tindakan sebegini adalah politik lapuk yang menzahirkan kemunafikan politik yang diamalkan oleh Barat yang selama ini kononnya mengamalkan nilai-nilai murni dalam berpolitik,” katanya dalam kenyataan, hari ini.

Pada perkembangan sama, Ahmad Fadhli berkata, Pemuda PAS menggesa supaya kerajaan Sweden mengenakan tindakan tegas terhadap Paludan sesuai dengan kesalahan jahat yang dilakukan.

“Pemuda PAS mempersoalkan tindakan tidak bertamadun Rasmus Paludan, apakah dengan berbuat sedemikian, ketidakpuasan hati beliau dan pengikutnya akan dapat diselesaikan? Sudah tentu tidak,” katanya.

Terdahulu, Paludan mencetuskan bantahan dan kemarahan umat Islam apabila bertindak membakar senaskhah al-Quran sebagai tanda bantahan di hadapan Kedutaan Turkiye di Stockholm, Sweden.

Pemimpin parti politik sayap kanan Denmark Hard Line itu bersama-sama kira-kira 100 orang yang berhimpun berbuat demikian selepas Turkiye dilapor membantah keanggotaan penyertaan Sweden dalam Pertubuhan Perjanjian Atlantik Utara (NATO).


PRN: Rundingan kerusi PH-BN masih jadi tanda tanya

KUALA LUMPUR, 27 Zulkaedah 1444H, Jumaat – Pembahagian kerusi Dewan Undangan Negeri (DUN) antara Pakatan Harapan (PH) dan Barisan Nasional (BN) bagi menghadapi Pilihan Raya Negeri (PRN)  di enam negeri masih menjadi teka-teki dengan pemimpin yang hadir terus membisu.

Timbalan Presiden PKR, Rafizi Ramli, bagaimanapun, berkata perbincangan yang dipengerusikannya berjalan lancar namun tidak dapat mendedahkan perinciannya.

“Tiada komen mengenai butiran tetapi pernbincangan berjalan lancar,” katanya kepada pemberita selepas mesyuarat tiga jam itu di Menara Dato’ Onn, Pusat Dagangan Dunia Kuala Lumpur, malam tadi.

Antara pemimpin Kerajaan Perpaduan yang hadir adalah Timbalan Pengerusi BN, Datuk Seri Mohamad Hasan, Pengerusi UMNO Terengganu, Datuk Seri Ahmad Said, Timbalan Setiausaha Agung DAP, Liew Chin Tong dan Pengarah Komunikasi Parti Amanah Negara (Amanah), Khalid Abd Samad.

Rafizi semalam dilapor berkata rundingan akhir berkaitan pembahagian kerusi antara PH dan BN menumpukan kepada kesepakatan parti komponen dalam Kerajaan Perpaduan bagi menetapkan agihan kerusi DUN.

Enam negeri yang akan mengadakan PRN adalah Kedah, Pulau Pinang, Selangor, Negeri Sembilan, Terengganu dan Kelantan. – Bernama


Majlis angkat sumpah exco Johor Sabtu ini

JOHOR BAHRU, 21 Syaaban 1443H, Khamis – Barisan Ahli Majlis Mesyuarat Kerajaan Negeri Johor yang baharu akan mengangkat sumpah jawatan Sabtu ini setelah mendapat perkenan Sultan Johor Sultan Ibrahim Almarhum Sultan Iskandar.

Menteri Besar Datuk Onn Hafiz Ghazi berkata istiadat mengangkat sumpah itu akan diadakan di Balai Mengadap Istana Bukit Serene di sini.

“Daulat Tuanku. Duli Yang Maha Mulia Sultan Ibrahim Ibni Almarhum Sultan Iskandar, Sultan Yang Dipertuan bagi Negeri dan Jajahan Takluk Johor Darul Ta’zim titah perkenan Majlis Angkat Sumpah Ahli-ahli Exco akan diadakan pada Sabtu (26 Mac) di Balai Mengadap, Istana Bukit Serene.

“Menjunjung Kasih Tuanku. Allah Peliharakan Sultan,” kata Onn Hafiz menerusi hantaran dalam laman Facebook rasminya, hari ini.

Pada 16 Mac lepas, Onn Hafiz secara rasminya memulakan tugasnya sebagai Menteri Besar Johor ke-19 di Bangunan Dato’ Jaafar Muhammad, Kota Iskandar.

Ahli Dewan Undangan Negeri (ADUN) Machap itu mengangkat sumpah sebagai Menteri Besar di hadapan Sultan Johor di Balai Mengadap Istana Bukit Serene, pada 15 Mac.

Barisan Nasional meraih kemenangan selesa dalam Pilihan Raya Negeri (PRN) Johor pada 12 Mac lepas, apabila berjaya memperoleh majoriti dua pertiga, dengan kemenangan 40 kerusi daripada 56 kerusi Dewan Undangan Negeri yang dipertandingkan. – Bernama


Dialog PEMBELA: Wadah rakyat mengetahui situasi sebenar negara

Oleh Zuhayati Yazid

BANGI, 26 Safar 1444H, Khamis – Penganjuran dialog melibatkan parti politik Melayu Islam dilihat sebagai wadah kepada rakyat mengetahui perkara sebenar yang berlaku di negara ini.

Maklumat yang diterima juga secara terus dari mulut pemimpin itu sendiri dalam membincangkan hala tuju dan masa depan negara.

Naib Presiden gerakan Islam, Ikatan Muslimin Malaysia (ISMA), Ustaz Mohd Noor Azib Asmangi berkata, wacana itu menjadi bukti kesungguhan pemimpin bertemu rakyat dalam usaha memperbetulkan keadaan.

“Inilah bukti amalan demokrasi yang sihat yang berlaku di negara ini dan wajar dijadikan amalan berterusan dalam negara kita.

“Program ini bukan sahaja memberi kebenaran mengenai perkembangan semasa negara tetapi juga peluang kepada rakyat untuk bertanya perkara sebenar kepada pemimpin mereka,” katanya ketika dihubungi Ismaweb.net, hari ini.

Program Siri 1: Dialog Parti Politik Melayu-Islam anjuran Pertubuhan-Pertubuhan Pembela Islam (PEMBELA) akan berlangsung pada 25 September ini.

Program di Hotel Adamson, Kuala Lumpur itu menampilkan Pengerusi Parti Pejuang Tanah Air (PEJUANG), Tun Dr Mahathir Mohamad sebagai panel khas.

Ustaz Mohd Noor Azib berkata, program ini sudah lama ditunggu rakyat dan tidak seharusnya dilepaskan.

Katanya, memandangkan ini adalah peluang sebenar untuk rakyat menyuarakan isi hati mereka.

“Pengisian dari hati ke hati ini dan dilakukan secara terbuka ini tidak harus dilepaskan dan diyakini mampu memberi manfaat kepada rakyat dan negara dalam konteks negara ini,” katanya.

Beliau pada masa sama mengajak peserta untuk tidak melepaskan peluang bertanyakan soalan kepada panel khas.

Bagaimanapun, tegasnya, peserta diingatkan menjaga adab dan tidak keterlaluan ketika dialog berlangsung.

PEMBELA memaklumkan, menerusi sesi ini, peserta berpeluang bertanyakan soalan secara terus kepada panel dan menyatakan hasrat mereka kepada parti-parti Melayu Islam yang bakal bertanding.

Objektifnya adalah memberi ruang kepada pimpinan pertubuhan bukan kerajaan (NGO) melihat apakah perancangan pemimpin parti Melayu Islam dalam memperjuangkan agama, bangsa dan tanah air ini.

Siri dialog ini sepatutnya berlangsung 11 September lalu namun terpaksa ditangguhkan berikutan keadaan kesihatan Dr Mahathir yang tidak mengizinkan.

Penganjuran siri dua dialog ini dijangka akan berlangsung pada 28 September dengan menampilkan Tan Sri Muhyiddin Yassin.


Gagal pindah kes rasuah ke Mahkamah Tinggi, Guan Eng kemuka rayuan

PUTRAJAYA, 21 Rabiulakhir 1443H, Jumaat – Bekas Ketua Menteri Pulau Pinang Lim Guan Eng mengemukakan rayuan kepada Mahkamah Persekutuan berhubung keputusan Mahkamah Rayuan menolak permohonannya untuk memindahkan kes rasuah beliau yang membabitkan projek terowong dasar laut dan jalan utama di Pulau Pinang ke Mahkamah Tinggi.

Seorang peguam Lim iaitu Haijan Omar, ketika dihubungi, berkata notis rayuan telah difailkan pada Jumaat lepas.

Beliau berkata mereka akan memfailkan petisyen rayuan selepas menerima rekod rayuan.

Pada 16 November lepas, panel tiga hakim Mahkamah Rayuan terdiri daripada Datuk Nor Bee Ariffin, Datuk Che Mohd Ruzima Ghazali dan Datuk Hashim Hamzah menolak rayuan Lim untuk memindahkan kes rasuahnya yang sedang berlangsung dari Mahkamah Sesyen ke Mahkamah Tinggi.

Ketika mengekalkan keputusan Mahkamah Tinggi, Che Mohd Ruzima yang mengumumkan keputusan panel itu berkata pendekatan Lim mengguna pakai Seksyen 417 Kanun Tatacara Jenayah, terutama bagi membolehkan perbicaraan kesnya didengar oleh Mahkamah Tinggi, sebagai platform untuk membawa rayuannya ke Mahkamah Persekutuan tidak boleh dibenarkan.

Bagi kes yang didengar oleh Mahkamah Sesyen, rayuan akan berakhir di Mahkamah Rayuan manakala kes yang bermula di Mahkamah Tinggi akan berakhri di Mahkamah Persekutuan.

Pada 12 Julai lepas, Hakim Mahkamah Tinggi Datuk Muhammad Jamil Hussin menolak permohonan Lim untuk memindahkan kesnya daripada Mahkamah Sesyen ke Mahkamah Tinggi.

Lim, yang juga Ahli Parlimen Bagan, berdepan empat pertuduhan membabitkan pembinaan terowong dasar laut dan jalan utama di Pulau Pinang bernilai RM6.3 bilion.

Mengikut pertuduhan pindaan pertama, Lim didakwa menggunakan kedudukannya sebagai Ketua Menteri Pulau Pinang untuk memperoleh suapan RM3.3 juta sebagai upah bagi membantu pemilik Consortium Zenith BUCG Sdn Bhd (CZBUCG) Datuk Zarul Ahmad Mohd Zulkifli mendapatkan projek pembinaan bernilai RM6,341,383,702.

Beliau didakwa melakukan perbuatan itu di Pejabat Ketua Menteri Pulau Pinang, Tingkat 28, Komtar di George Town antara Januari 2011 dan Ogos 2017.

Bagi pertuduhan pindaan kedua, Lim didakwa meminta rasuah 10 peratus daripada keuntungan syarikat itu sebagai upah membantu mendapatkan projek tersebut dan beliau didakwa melakukan perbuatan tersebut berhampiran Hotel The Gardens, Lingkaran Syed Putra, Mid Valley City di sini antara 12.30 tengah malam dan 2 pagi pada Mac 2011.

Setiausaha Agung DAP itu juga berdepan dua lagi pertuduhan iaitu menyebabkan dua bidang tanah bernilai RM208.8 juta milik Kerajaan Negeri Pulau Pinang dilupuskan kepada dua syarikat yang dikaitkan dengan projek terowong dasar laut.

Kedua-dua kesalahan didakwa dilakukan di Pejabat Tanah dan Galian Negeri Pulau Pinang, Tingkat 21, Komtar pada 17 Februari 2015 dan 22 Mac 2017.

Perbicaraan kes itu dijadual disambung semula pada 29 November ini di hadapan Hakim Mahkamah Sesyen Azura Alwi. – Bernama


10.4 juta kanak-kanak wilayah Afrika diambang kebuluran pada 2021

GENEVA, 17 Jamadilawal 1442H, Jumaat – Dianggarkan 10.4 juta kanak-kanak di Republik Demokratik Kongo (DRC), Sudan Selatan, Nigeria, Sahel Tengah dan Yaman menderita akibat kekurangan zat makanan pada tahun 2021.

Tabung Kecemasan Kanak-Kanak Pertubuhan Bangsa-Bangsa Bersatu (UNICEF) berkata, negara dan wilayah berkenaan mengalami krisis kemanusiaan yang mengerikan, apatah lagi dalam keadaan pandemik COVID-19.

UNICEF berkata, dianggarkan 7.3 juta orang – 60 peratus daripada populasi Sudan Selatan – akan menghadapi kekurangan makanan yang teruk pada tahun 2021, di mana tidak termasuk 1.4 juta kanak-kanak di negara itu.

“Bagi negara yang tidak terjejas bencana dan perubahan iklim, COVID-19 mengubah krisis makanan menjadi konflik yang bakal berlaku.

“Keluarga yang berjuang memberi makan kepada anak-anak dan diri mereka kini berada di ambang kebuluran. Kita tidak boleh terlepas pandang keperitan mereka,” kata Pengarah Eksekutif UNICEF, Henriette Fore.

Katanya, konflik bersenjata dan perperangan berterusan di Afrika serta Yaman menyebabkan peningkatan kes kekurangan zat makanan dalam kalangan kanak-kanak – ekoran akses terhad kepada sumber, air bersih, pembasmi kuman, penjagaan kesihatan dan kebersihan.

Malah, banjir di beberapa kawasan pada tahun 2020 memburukkan lagi tahap kekurangan zat makanan di kalangan kanak-kanak. –  Agensi


PM New Zealand hadapi tekanan politik, protes peraturan COVID-19 meningkat

WELLINGTON, 4 Rabiulakhir 1443H, Selasa – New Zealand mempertingkatkan langkah keselamatan di Parlimen susulan bantahan ribuan orang terhadap mandat vaksin COVID-19 dan sekatan pergerakan yang bertujuan mengawal pandemik itu.

Semua kecuali dua pintu masuk ke bangunan Parlimen – dikenali sebagai Beehive – ditutup sebagai langkah keselamatan yang tidak pernah berlaku sebelum ini.

Ini kerana kebanyakan penunjuk perasaan yang tidak memakai pelitup muka berarak melalui pusat Wellington dan berkumpul di luar Parlimen.

Ketika demonstrasi berlangsung secara aman, ramai peserta dilihat memegang papan tanda dan sepanduk dengan mesej seperti ‘Kebebasan’ dan ‘Burung Kiwi bukan tikus makmal’.

Mereka turut melaung slogan menuntut kerajaan membatalkan kewajipan vaksinasi dan menghapuskan sekatan.

Plakad yang menunjukkan sokongan kepada bekas Presiden Amerika Syarikat (AS), Donald Trump dan menyelar media sebagai ‘palsu’ dan penipuan turut dipaparkan.

New Zealand bergelut melawan varian Delta yang sangat mudah menular, memaksa Perdana Menteri, Jacinda Ardern beralih daripada strategi penghapusan melalui sekatan pergerakan kepada hidup bersama virus dengan vaksinasi yang lebih tinggi.

Ardern bulan lalu berkata, negara itu akan mewajibkan guru dan pekerja sektor kesihatan dan orang kelainan upaya (OKU) untuk divaksin sepenuhnya.

Ini sekali gus mengundang kritikan daripada pihak yang meminta lebih banyak kebebasan serta untuk menamatkan keperluan vaksin mandatori.

Bercakap kepada pemberita di dalam Parlimen, Ardern berkata: “Apa yang kita lihat hari ini bukanlah mewakili sebahagian besar rakyat New Zealand.”

Bagaimanapun Perdana Menteri menghadapi tekanan politik yang semakin meningkat dan protes awam untuk melonggarkan langkah-langkah pandemik menjelang cuti Krismas.

Beliau merancang untuk ke Auckland esok apabila sekatan pergerakan yang dikuat kuasakan di bandar itu hampir tiga bulan lalu longgar.

Ardern dijangka menghadapi lebih banyak bantahan ketika lawatannya.

New Zealand masih kekal antara kes COVID-19 terendah di dunia dengan bawah 8,000 kes dilaporkan setakat ini dan 32 kematian.

Negara itu melaporkan 125 kes baharu hari ini dan jumlah pemberian dua dos vaksin COVID-19 telah mencapai hampir 80 peratus daripada populasi yang layak. – Agensi


Kejatuhan pelancongan beri impak kerugian KDNK global lebih RM16.62 trilion

GENEVA, 20 Zulkaedah 1442H, Khamis – Kejatuhan sektor pelancongan antarabangsa akibat COVID-19 boleh menyebabkan kerugian lebih dari AS$4 trilion (RM16.62 trilion) Keluaran Dalam Negara Kasar (KDNK) global untuk tahun 2020 dan 2021, menurut laporan Pertubuhan Bangsa-bangsa Bersatu (PBB).

Laporan bersama Pertubuhan Pelancongan Dunia PBB (UNWTO) dan Persidangan Perdagangan dan Pembangunan (UNCTAD) mendapati, kekurangan vaksinasi yang meluas di negara-negara membangun menyebabkan kerugian ekonomi meningkat.

Kekurangan pelancong telah menyebabkan kelompongan sebanyak AS$2.4 trilion (RM9.97 trilion) dalam sektor pelancongan dan sektor berkaitan tahun lalu, dan laporan itu memberi amaran kerugian sama mungkin berlaku tahun ini bergantung kepada pengedaran vaksin COVID-19.

Setiausaha Jeneral UNWTO, Zurab Pololikashvil berkata, vaksinasi diperlukan untuk melindungi masyarakat, termasuk menyokong sektor pelancongan dan penting bagi pemulihan pekerjaan dan penjanaan sumber yang diperlukan.

Beliau menyatakan bahawa banyak negara membangun sangat bergantung pada pelancongan antarabangsa.

Wabak COVID-19 menyebabkan perjalanan udara antarabangsa terhenti hampir sepanjang tahun lalu kerana banyak negara enggan membenarkan perjalanan tidak penting.

Kedatangan pelancong antarabangsa menurun sekitar 1 bilion, atau 73 peratus, tahun lalu, sementara pada suku pertama 2021 penurunan sekitar 88 peratus, kata laporan itu.

Ia menyatakan bahawa negara membangun telah mengalami penurunan terbesar dalam kedatangan pelancongan tahun lalu, dianggarkan antara 60 peratus hingga 80 peratus.

Dengan kadar vaksinasi COVID-19 yang sangat tidak sekata – dengan beberapa negara telah memberi suntikan kurang dari satu peratus populasi mereka, sementara yang lain telah mencapai 60 peratus – keruntuhan ekonomi akan tertumpu di negara-negara dengan kadar vaksinasi yang rendah.

Laporan mendapati ‘pemberian vaksin yang tidak simetrik meningkatkan ‘pukulan’ ekonomi yang dialami oleh sektor pelancongan di negara-negara membangun, kerana mereka menyumbang hingga 60 peratus dari kerugian KDNK global.

Walaupun sektor pelancongan dijangka pulih lebih cepat di negara-negara dengan kadar vaksinasi yang tinggi, seperti Amerika Syarikat, UNWTO tidak menjangkakan pelancongan antarabangsa akan kembali ke tahap pra-pandemik hingga 2023 paling awal.

Peningkatan pelancongan antarabangsa dijangka berlaku pada separuh kedua tahun ini, tetapi laporan UNCTAD masih menunjukkan kerugian antara $1.7 trilion dan $2.4 trilion pada tahun 2021, berbanding dengan tahap 2019.


Johor benarkan pelaksanaan ibadah korban

JOHOR BAHRU, 13 Zulkaedah 1443H, Isnin – Kerajaan Johor membenarkan pelaksanaan ibadah korban sempena Aidiladha diadakan mengikut beberapa perkara ditetapkan.

Pengerusi Jawatankuasa Hal Ehwal Agama Islam negeri, Mohd Fared Mohd Khalid berkata, aktiviti itu boleh dilakukan di rumah penyembelihan yang berdaftar dengan Jabatan Perkhidmatan Veterinar (JPV) daerah masing-masing.

“Kita turut membenarkan ia dilakukan di kawasan masjid dan surau serta kawasan yang mempunyai ruang penyembelihan khusus lengkap dengan kebenaran Pejabat Kadi Daerah dan JPV.

“Bagaimanapun, sekiranya tiada ruang kelengkapan tersebut, maka hanya aktiviti memotong daging, membungkus dan edaran sahaja yang dibenarkan,” katanya dalam kenyataan hari ini.

Dalam pada itu, Mohd Fared berkata semua jemaah masjid dan surau di negeri ini dibenarkan merapatkan saf solat berjemaah, berkuat kuasa hari ini.

Beliau berkata, setiap jemaah digalakkan membawa sejadah masing-masing dengan pemakaian pelitup muka masih dikekalkan dalam fasa peralihan ke endemik.

Menurutnya aktiviti pengimarahan masjid dan surau termasuk kelas pengajian takmir, kuliah subuh, kuliah dhuha dan majlis zikir adalah dibenarkan namun bersalaman antara jemaah tidak digalakkan.

“Selain itu, tiada pemeriksaan suhu badan dan had umur (ditetapkan) dengan segala aktiviti memasak dan jamuan dalam kawasan masjid dan surau serta bermalam adalah dibenarkan kecuali tidak digalakkan bagi mereka yang bergejala.

“Masjid dan surau yang mempunyai dewan serbaguna turut dibenarkan mengadakan majlis perkahwinan,” katanya. – Bernama


Sikap cakna masyarakat jadi sinar baharu banteras aktiviti judi haram

BANGI, 21 Zulhijjah 1441H, Selasa – Pertubuhan-Pertubuhan Pembela Islam (PEMBELA) menggesa semua pihak untuk terus berusaha mengekang aktiviti perjudian di negara ini.

Pengerusinya, Haji Aminuddin Yahaya dalam satu kenyataan berharap, dengan kuasa teknologi dan media sosial akan memberi impak besar kepada isu pusat perjudian di negara ini.

“Sebenarnya pada tiga tahun yang lalu, isu pusat perjudian yang beroperasi secara berleluasa dan gagal dibendung oleh pihak berkuasa pernah dibangkit serta didedahkan oleh NGO-NGO dan rakyat marhaen.

“Ketika itu, situasi yang sama di mana pengadu diancam serta masalah integriti sebagaimana yang berlaku pada hari ini telah berlaku.

“Kita harap bermula tahun 2020 ini, dengan teknologi yang semakin canggih, kuasa tular media sosial dan masyarakat yang semakin cakna dapat membuat impak yang besar ke atas pusat-pusat perjudian yang sudah lama bermaharajalela,” katanya, hari ini.

Sebelum ini, tular satu video yang disiarkan secara langsung menerusi laman sosial Facebook Hot Burger Malaysia serta dikongsi akaun Asri Janggut mendakwa, pihak berkuasa tidak mengambil tindakan terhadap kes judi serta mendedahkan lokasi perjudian di Bandar Baru Sungai Buloh.

Lelaki dikenali sebagai Mohd Asri Hamid mendakwa demikian selepas tidak berpuas hati beberapa gerai yang menjual burger pada waktu malam disita oleh Majlis Bandaraya Shah Alam (MBSA), sedangkan beberapa kedai haram milik warga asing dan kedai perjudian dibiarkan beroperasi tanpa tindakan.

Bagaimanapun, polis menafikan dakwaan berkenaan dan menjelaskan telah melakukan 40 serbuan dan 132 tangkapan bagi kes perjudian di sekitar kawasan itu sehingga Julai tahun ini.


Ahli politik lompat parti patut diharamkan jadi calon PRU

Oleh Zuhayati Yazid

BANGI 24 Muharram 1443H, Khamis – Tindakan pemimpin melompat parti seolah-olah sudah menjadi trend, walhal tindakan mereka sangat tidak bermaruah.

Justeru, tindakan tegas perlu diambil termasuk menyenarai hitam dan mengharamkan mereka menjadi calon lagi dalam pilihan raya sebagai ‘hukuman’ kepada tindakan yang hanya menguntungkan diri sendiri.

Pengarah Pusat Pengajian Perangsaraf Media dan Informasi Fakulti Komunikasi dan Pengajian Media UiTM, Prof Datuk Dr Ismail Sualman menyifatkan ahli politik yang melompat parti sebagai individu yang tidak mempunyai prinsip yang kukuh dan tidak memiliki jiwa politik sebenar.

“Sebagai pemimpin perlu cekal dan terima secara terbuka sekiranya kalah dan bukan beralih kepada pihak majoriti, itu tidak tidak matang namanya.

“Sepatutnya golongan ini tidak boleh bertanding lagi walaupun dalam pilihan raya kecil kerana tidak bermaruah dan hanya menganiaya pengundi.

“Jika dulu tahun 1980-an hanya seorang sahaja suka melompat parti sehingga digelar katak lompat tetapi dia memiliki alasan kukuh untuk berubah, keadan ini juga merupakan punca utama kepada politik negara kita menjadi tidak matang,” katanya ketika dihubungi ismaweb.net hari ini.

Mengulas mengenai Akta Anti Lompat Parti, Dr Sualman berkata, ia pernah diusulkan sekitar tahun 1980-an namun ditolak oleh Ahli Parlimen untuk membincangkan perkara itu secara serius di Parlimen.

“Tapi dulu hanya sebilangan yang buat perkara tidak bermaruah ini, tapi kali ini sangat tidak budiman apabila pemimpin bertindak sedemikian dan tidak mengikut lunas yang ditetapkan sehingga dilihat menganiaya pengundi.

Katanya sebagai pemimpin dan wakil rakyat, mereka perlu ada jati diri sendiri dan perlu menjadi matang dalam dunia politik.

Difahamkan, penggubalan Akta Anti Lompat Parti memerlukan sokongan dua pertiga majoriti di Parlimen bagi meminda Perkara 10 (1)(c) Perlembagaan Persekutuan.


Kartel daging: SPRM panggil 27 orang saksi

KUALA LUMPUR, 5 Jamadilakhir 1442H, Isnin – Suruhanjaya Pencegahan Rasuah Malaysia (SPRM) telah memanggil 27 saksi berhubung isu kartel daging sejuk beku membabitkan pekerja syarikat, ejen pengimport dan pegawai kerajaan.

SPRM dalam kenyataan hari ini memaklumkan siasatan dijalankan mengikut Akta SPRM 2009 yang menjurus kepada kesalahan menerima rasuah, mengemukakan tuntutan palsu dan berkaitan pemalsuan dokumen.

“Buat masa ini, SPRM masih aktif menjalankan siasatan dengan menganalisis maklumat, pengumpulan bukti-bukti serta akan membuat beberapa lagi tangkapan bagi melengkapkan siasatan,” menurut kenyataan itu.

Menurut SPRM, lapan suspek telah direman bagi membantu siasatan kes sejak 4 Januari lepas.

Kenyataan itu juga menyebut SPRM Johor semalam telah menahan seorang pengarah syarikat berusia 36 tahun di Johor Bahru dan suspek direman selama enam hari bermula hari ini selepas permohonan bagi tujuan tersebut dibenarkan oleh Mahkamah Majistret Johor Bahru.

SPRM Johor sebelum ini dilapor telah membuka kertas siasatan berhubung isu penyeludupan daging import atau kartel daging import di bawah Seksyen 16 dan Seksyen 18 Akta SPRM 2009.

Pada 8 Jan lepas, Timbalan Ketua Polis Negara Datuk Seri Acryl Sani Abdullah Sani berkata polis sedang mengumpul keterangan saksi berhubung isu itu untuk dirujuk kepada pihak Peguam Negara bagi tindakan susulan. – Bernama


Sedia pertimbang untuk wajibkan latihan kebakaran di sekolah tahfiz

KUALA LANGAT, 17 Zulhijjah 1441H, Jumaaat – Kerajaan mungkin mempertimbangkan cadangan untuk mewajibkan pelaksanaan sesi latihan kebakaran di sekolah tahfiz berdaftar di negara ini, pada masa depan.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata, sesi latihan kebakaran itu dilihat penting dan sesuai dimulakan pada masa kini, sebagai persediaan untuk mengelakkan sebarang insiden tidak diingini berlaku kepada pelajar tahfiz.

Beliau berkata, pentadbir sekolah tahfiz juga disarankan supaya bekerjasama dengan Jabatan Bomba dan Penyelamat Malaysia, untuk mewujudkan inisiatif ‘sekolah angkat’ bagi mempertingkatkan ilmu kebombaan dan berkaitan pencegahan kebakaran.

“Sekurang-kurangnya, pelajar akan mendapat latihan asas, sekiranya berlaku kebakaran dan menggelakkan mereka daripada menjadi panik,” katanya kepada pemberita selepas sesi lawatan ke Maahad Integrasi Tahfiz Selangor (MITS) Kuala Langat di sini, hari ini.

Zulkifli turut menzahirkan rasa sedih dengan kejadian kebakaran di tingkat tiga asrama perempuan MITS Kuala Langat pada awal pagi Selasa, dan menyatakan Kerajaan Persekutuan akan membantu sedaya upaya bagi meringankan bebanan pentadbir sekolah berkenaan.

Terdahulu pada sesi lawatan berkenaan, Zulkifli menyerahkan sumbangan peribadi berjumlah RM20,000 kepada MITS Kuala Langat.

Beliau turut menyampaikan sumbangan wang tunai berjumlah RM3,000 daripada Yayasan Dakwah Islamiah Malaysia dan barangan makanan bernilai RM2,000 daripada Yayasan Pembangunan Ekonomi Islam Malaysia.

Dalam kejadian pada Selasa lepas, seramai 131 pelajar perempuan MITS Kuala Langat terselamat selepas asrama mereka di tingkat tiga musnah dijilat api. – Bernama


Parti politik dijangka meterai perjanjian sokong Anwar esok

KOTA KINABALU, 20 Jamadilawal 1444H, Khamis – Presiden Parti Warisan (Warisan), Datuk Seri Mohd Shafie Apdal berkata, satu perjumpaan akan diadakan esok (16 Disember) untuk memuktamadkan sokongan terhadap Datuk Seri Anwar Ibrahim.

Beliau berkata, parti-parti politik yang menyokong Kerajaan Perpaduan dijangka memeterai perjanjian dalam usaha mengukuhkan kerajaan pimpinan Pengerusi Pakatan Harapan (PH) itu.

Justeru, beliau akan hadir pada majlis itu sejajar sokongan Warisan kepada Anwar selaku Perdana Menteri dan Kerajaan Perpaduan diketuainya demi mengukuhkan kedudukan kerajaan sekarang.

“Kita akan mengadakan perjumpaan pada Jumaat ini untuk menandatangani perjanjian antara Pakatan Harapan (PH) dengan parti yang lain, saya akan hadir pada ketika itu.

“Ini adalah keutamaan kita. Kurangkan berpolitik, yang penting kepada kita adalah membawa perkara-perkara sewajarnya di landasan yang sepatutnya,” katanya seperti dilapor BH.

Shafie bagaimanapun tidak menyatakan butiran perjanjian kerjasama yang akan dimeterai berkenaan.

Mengulas lanjut, Shafie yang juga Ahli Parlimen Semporna berkata, beliau yakin Anwar akan mendapat sokongan majoriti Ahli Parlimen ketika pembentangan usul undi percaya di Dewan Rakyat pada 19 Disember ini.

“PH memperoleh jumlah kerusi yang besar iaitu 82 kerusi dan itu bermakna mereka mendapat mandat rakyat.

“Saya ingat lebih sejuta orang pengundi memilih PH, malah apabila saya lihat gabungan yang ada iaitu dengan BN, itu satu langkah yang cukup baik.

“Saya yakin Anwar akan dapat mandat (sokongan) yang mencukupi untuk membolehkan beliau terus memimpin negara ini,” katanya.

Warisan dengan tiga Ahli Parlimen adalah antara parti yang membentuk Kerajaan Perpaduan bersama PH, BN, Gabungan Parti Sarawak (GPS), Gabungan Rakyat Sabah (GRS) selain beberapa wakil rakyat Bebas dan parti kecil.


Strain baharu COVID-19 UK mudah jangkiti kanak-kanak

LONDON, 9 Jamadilawal 1442H, Khamis – Sekumpulan saintis memberi amaran bahawa strain baharu COVID-19 yang merebak lebih cepat di United Kingdom (UK) mudah menjangkiti kanak-kanak.

Menerusi taklimat kepada pemberita semalam mengenai penemuan terbaharu itu, para penyelidik dari Kumpulan Penasihat Ancaman Virus Sistem Pernafasan (NERVTAG), yang memantau varian tersebut mengingatkan bahawa ia dengan cepat menjadi dominan di selatan Britain dan tidak lama lagi melakukan perkara yang sama di seluruh negara.

Pengerusi NERVTAG dan pakar penyakit berjangkit Universiti Oxford, Peter Horby berkata, pihaknya yakin varian baharu yang ditemukan itu mempunyai kadar jangkitan lebih tinggi berbanding varian virus sedia ada di UK.

Anggota NERVTAG dan pakar epidemilogi penyakit berjangkit di Kolej Imperial London, Neil Ferguson berkata, terdapat petunjuk bahawa kanak-kanak lebih mudah dijangkiti varian baharu itu.

“Kami belum menemukan sebarang sebab tetapi kami dapat melihatnya dalam data.

“Kami perlu mengumpulkan lebih banyak data untuk melihat bagaimana corak penularan varian tersebut,” katanya.

Kemunculan varian SARS-CoV-2 bermutasi, yang menurut para saintis hingga 70 peratus lebih mudah merebak daripada strain sebelumnya di UK, telah mendorong beberapa negara untuk menutup sempadan mereka dengan Britain.

Perkembangan terbaharu itu juga mendorong sebahagian besar kawasan di negara itu dikenakan sekatan tegas sepanjang tempoh Krismas.

Seorang lagi anggota NERVTAG, Wendy Barclay yang merupakan pakar virologi berkata, antara mutasi varian baharu tersebut termasuk cara ia memasuki sel dalam badan manusia.

Ini bermakna golongan kanak-kanak tidak terkecuali untuk dijangkiti sama seperti orang dewasa.

“Oleh itu, kita jangkakan lebih banyak kanak-kanak akan dijangkiti,” katanya. – Agensi


Jangan terlalu beri muka pada MCA, MIC hingga lupa ketuanan Bumiputera

BANGI, 2 Rabiulawal 1442H, Isnin – Selagi mana kaum Bumiputera tidak berani bertegas menyatakan – mereka teras kestabilan negara atas alasan integrasi kaum atau rahmatan lil alamin – maka selama itulah negara tidak stabil.

Pemerhati politik, Prof Dr Mohd Ridhuan Tee Abdullah berkata, UMNO, PAS, Gabungan Parti Sarawak (GPS) serta Gabungan Rakyat Sabah (GRS), dilihat ada acuannya kerana hati majoriti Bumiputera ada bersama mereka.

Namun katanya, jika mahu negara yang stabil, sesebuah permuafakatan memerlukan parti yang stabil – jika parti dilompat atau melompat, apatah lagi berasal dari daerah parti lompat melompat, usah diharap negara ini akan stabil.

“Kita perlu wajah baru dan wawasan baru. Anak cucu kita tak perlu lagi terperangkap dalam ‘Battle of the king’ sebagaimana yang sama kita lalui 20 tahun,” katanya dalam artikel kolumnis disiarkan Ismaweb.net, hari ini.

Prof Ridhuan Tee turut mengingatkan UMNO, PN termasuk GPS dan GRS bahawa dalam pembinaan negara bangsa, antara maqasid yang terpenting adalah kestabilan dan keamanan.

“Antara nilai yang paling penting dalam mencapai maqasid tersebut adalah kekuatan dan integriti.

“Semuanya dalam suasana normal hanya dapat dicapai melalui apa yang disebut sebagai ghalabah. Ia boleh diertikan sebagai dominasi. Dalam konteks demokrasi, ia boleh dirujuk kepada ‘kemajoritian’.

“Justeru, apabila negara ini diperintah secara rohnya oleh bukan kaum Bumiputera yang adalah majoriti, kestabilan hilang, kedaulatan terancam dan ekonomi pun menjunam,” katanya.

Berdasarkan pengamatan Prof Ridhuan Tee juga, kerajaan Pakatan Harapan (PH) dahulu tidak stabil dan runtuh disebabkan oleh kerajaan yang mewakili tidak mengikut majoriti dan memenuhi kehendak rakyat.

Justeru katanya, iktibar itu perlu dijadikan pengajaran oleh kerajaan diterajui PN yang mana isu ‘kemajoritian’ perlu juga diambil kira dalam sesuatu pemuafakatan.

“Situasi mengizinkan minoriti (BERSATU) menerajui dalam keadaan untuk menstabilkan negara dan mengurus negara berhadapan dengan pandemik umpama suatu rukhsah yang bukanlah bersifat kekal.

“Dalam kata lain, ia hanya bersifat interim atau sementara. Cubaan mengekalkan rukhsah, pada hemat saya tidak akan mewariskan kestabilan pada negara ini.

“Isu pentingnya adalah menjaga bangsa majoriti agar keamanan dan kestabilan dapat dikekalkan,” katanya.

Misalnya, apabila PAS cuba dikuasai oleh minoriti berkepentingan, dengan cara menguasai kedudukan-kedudukan penting dalam parti, PAS berada dalam tidak stabil.

“Akhirnya, PAS mengambil keputusan tegas menendang keluar nyamuk ini. PAS boleh menarik nafas lega. Sama seperti UMNO, jangan terlalu memberi muka kepada MCA dan MIC sehingga lupa tentang ketuanan kaum Bumiputera yang semakin terpinggir.

“Memang sedap didengar apabila menyebut perpaduan Melayu Cina India… etnik pribumi seakan-akan terpinggir.

“… Sehinggakan berlaku pengalihan ketuanan dari ketuanan Bumiputera kepada ketuanan BN menyebabkan konspirasi persempadanan semula yang sengaja membanyakkan kerusi-kerusi campuran untuk dihadiahkan kepada MCA dan MIC,” katanya.


Wajib vaksin pastikan kelancaran, kesihatan jemaah haji

KUALA LUMPUR, 19 Rejab 1442H, Rabu – Pengumuman kerajaan Arab Saudi mewajibkan pengambilan vaksin COVID-19 bagi seluruh bakal jemaah haji tahun ini bertujuan memastikan kesihatan jemaah berada dalam keadaan yang terbaik.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata ia juga menzahirkan komitmen Penjaga Dua Masjid Suci, Raja Salman Abdulaziz dan Kementerian Kesihatan negara berkenaan bagi kelancaran ibadah haji tahun ini.

“Malaysia menyambut baik (pengumuman itu). Mesyuarat Jemaah Menteri pada pagi ini turut mengambil maklum berkenaan keperluan bakal jemaah haji Malaysia untuk mengambil vaksin COVID-19 sebelum menunaikan ibadah haji pada tahun ini.

“Bagi urusan vaksinasi bakal jemaah haji Malaysia, saya masih menunggu maklum balas daripada Menteri Haji dan Umrah Arab Saudi, Dr Mohammed Saleh bin Tahir Benten berkenaan jumlah kuota jemaah haji daripada Malaysia yang dibenarkan pada tahun ini,” katanya dalam kenyataan hari ini.

Zulkifli berkata beliau akan sentiasa berkomunikasi dengan Dr Mohammed Saleh bagi memastikan sebarang keputusan ditetapkan kerajaan Arab Saudi berkaitan kuota jemaah haji atau tatacara prosedur operasi standard (SOP) bagi urusan ibadah haji pada tahun ini.

“Saya menyeru umat Islam di Malaysia untuk berdoa kepada Allah SWT agar wabak COVID-19 beransur pulih dan seterusnya membolehkan ibadah haji dijalankan dengan lebih lancar pada tahun ini,” katanya lagi. – Bernama


Jangan takut ambil vaksin COVID-19

KUALA LUMPUR, 8 Rejab 1442H, Sabtu – Orang ramai diminta tidak bimbang untuk mengambil vaksin COVID-19 susulan terdapat dakwaan pengambilan vaksin itu boleh menyebabkan berlakunya kesan sampingan.

Ketua Penolong Pengarah Kanan Bahagian Regulatori Farmasi Negara (NPRA), Kementerian Kesihatan (KKM), Norleen Mohamed Ali berkata, apa yang berlaku dalam pengambilan vaksin itu di beberapa negara adalah kesan advers susulan imunisasi (AEFI) vaksin COVID-19, bukannya kesan sampingan.

Ia tindak balas seperti bengkak dan rasa sakit di bahagian disuntik dan bukanlah perkara luar biasa.

Beliau berkata, kira-kira 80 peratus penerima vaksin jenis itu mendapat kesan advers sebegitu selain peratusan kecil yang mengalami kesan seperti demam, sakit kepala, loya, muntah dan juga letih-letih badan.

“Ini merupakan reaksi yang biasa untuk pemberian mana-mana vaksin sebab ini merupakan yang kita panggil kesan ‘reactogenicity’ yang mana ia merupakan kesan vaksin ini bertindak balas di dalam badan untuk membangunkan imuniti, berikan perlindungan seterusnya daripada jangkitan.

“Daripada situ juga, kita dapati ada peratusan yang sangat kecil dan sangat jarang berlaku kesan advers yang kita klasifikasikan sebagai lebih teruk atau lebih serius,” katanya ketika memberi penerangan tentang ‘AEFI Vaksin COVID-19’ pada taklimat media berkaitan imunisasi COVID-19 oleh KKM secara maya. – Bernama


Doktor kontrak: Teliti akta pencen

KUALA LUMPUR, 18 Zulhijjah 1442H, Rabu – Ketua Pengarah Kesihatan, Tan Sri Dr Noor Hisham Abdullah berharap pasukan petugas khas yang diterajui Persatuan Perubatan Malaysia (MMA) dan Kementerian Kesihatan (KKM) akan meneliti pindaan terhadap Akta Pencen bagi membolehkan pengambilan ke jawatan tetap dilakukan dengan pilihan caruman kepada Kumpulan Wang Simpanan Pekerja (KWSP) dalam tempoh dua tahun untuk semua lanjutan kontrak yang diberikan kepada 23,000 doktor hari ini.

“Saya percaya semua Ahli Parlimen akan menyokong perkara ini dengan sepenuh hati seperti yang dapat disaksikan hari ini. Sementara menunggu pindaan itu, semua petugas kontrak masih boleh meneruskan pengajian mereka di peringkat Sarjana. Adalah menjadi harapan kami bahawa dalam tempoh dua tahun atau kurang, mereka akan diserap ke jawatan tetap di bawah skim KWSP.

“Ketika berjuang untuk mendapatkan persekitaran kerja dan masa  depan yang lebih baik untuk petugas kontrak, kita mungkin menderita dan terluka.

“Saya lebih suka memilih penyelesaian baik melalui rundingan dengan pelbagai pihak berbanding mengadakan demonstrasi pada waktu-waktu yang sukar ini dan Perintah Kawalan Pergerakan di negara ini,” katanya dalam ciapan di Twitter hari ini selepas ciapan beliau sebelum ini pada Julai 2019 disebut di Parlimen untuk menggesa penambahbaikan dalam Sistem Penjagaan Kesihatan dan menangani isu kebajikan doktor dan petugas kesihatan.

Mengulas lanjut, Dr Noor Hisham berkata ia adalah masalah yang tidak ada kesudahannya yang terpaksa dihadapi oleh doktor dan petugas kesihatan terbabit di negara ini sejak sekian lama. – Bernama


Ribuan rakyat Russia ‘lari’ ke negara jiran

MOSCOW, 1 Rabiulawal 1444H, Rabu – Ribuan rakyat Russia – kebanyakannya lelaki – beratur panjang dalam cubaan melarikan diri ke luar negara bagi mengelakkan daripada dihantar terbabit dalam peperangan ke Ukraine.

Beberapa pegawai akan ditempatkan di sempadan Verkhniy Lars bagi mengeluarkan saman kepada individu yang cuba melarikan diri.

Malah imej satelit menyaksikan barisan panjang sehingga ratusan kilometer – cuba melepasi sempadan ke Georgia, Mongolia dan Kazakhstan.

Mereka dalam keadaan kelaparan dan ketakutan kerana terpaksa memandu jauh,ada yang terpaksa berjalan kaki dan berbasikal bagi menyelamatkan diri.

Mereka menyatakan tidak bersetuju dengan dasar kerajaan yang memaksa semua golongan lelaki negara itu untuk terlibat dalam peperangan di Ukraine.

Namun penindasan berterusan di Russia menyebabkan mereka tiada pilihan menyebabkan terpaksa melarikan diri ke negara-negara jiran.

Sementara itu, Kementerian Dalam Negeri Republik North Ossetia dalam kenyataan memaklumkan, hampir 60 pegawai ditempatkan di sempadan Verkhiniy Lars sambil menyifatkan situasi berkenaan sangat tegang.

Dalam pada itu, Presiden Kazakhstan, Kassym-Jomart Tokayev memberi jaminan untuk melindungi keselamatan dan kebajikan rakyat Russia yang melarikan diri.

21 September lalu, Menteri Pertahanan Russia Sergei Shoigu mengumumkan akan menghimpunkan 300,000 tentera sebagai pasukan simpanan yang akan terlibat dalam perang Ukraine. – Agensi


19 pelombong disahkan terkorban akibat tanah runtuh

KASHMIR, 20 Muharram 1442H, Selasa – Sekurang-kurangnya 19 pelombong terbunuh dan puluhan lagi masih terperangkap setelah berlakunya tanah runtuh dan batu gelongsor di sebuah kuari marmar di barat laut Pakistan, kata para pegawai.

Batu besar dilaporkan jatuh ke atas para pelombong di daerah Mohmand, wilayah Khyber-Khyber, hari ini, kata Ketua Polis tempatan, Tariq Habib.

Seorang pegawai kanan dari daerah Mohmand, Hamid Iqbal, mengesahkan jumlah kematian.

Sementara 20 orang yang cedera berjaya diselamatkan, kata Menteri Pembangunan Lombong dan Mineral Wilayah, Muhammad Arif kepada agensi berita AFP.

Sekurang-kurangnya 20 hingga 25 pekerja mungkin masih terperangkap, kata Ketua Pentadbiran Tempatan, Iftikhar Ahmed, di tengah-tengah ketakutan jumlah kematian bakal meningkat.

Kuari itu terletak di wilayah Ziarat Mohmand, di sepanjang perbatasan dengan Afghanistan.

Kawasan ini terkenal dengan marmar putih berkualiti tinggi, dijual di Pakistan dan dieksport ke negara lain.

Pekerja sering berehat di kaki gunung setelah waktu kerja yang panjang.

Pegawai mengatakan siasatan masih dijalankan untuk menentukan punca berlakunya kejadian tersebut.

Lombong Pakistan mempunyai reputasi kerana standard keselamatan yang buruk. Puluhan pelombong terbunuh setiap tahun dalam pelbagai kejadian berkaitan keselamatan.

Sekurang-kurangnya 43 pelombong terbunuh di daerah Sorange, Balochistan pada tahun 2011 akibat letupan di lombong arang batu.

Pada 2018, 16 pelombong terbunuh di lombong arang batu di Marwar, Balochistan, setelah letupan gas metana menyebabkan bumbung runtuh. – Agensi


Pelajar Arab Saudi belum divaksin tak dibenar ke sekolah

RIYADH, 13 Muharram 1443H, Ahad – Arab Saudi tidak membenarkan pelajar berusia 12 tahun ke atas yang belum divaksinasi hadir ke sekolah sehingga mereka menerima suntikan lengkap vaksin COVID-19, kata Kementerian Pendidikan.

Menteri Pendidikan, Dr Hamad al-Sheikh mengesahkan, individu yang belum menerima vaksin COVID-19 akan dianggap tidak hadir sehingga mereka menerima dua dos vaksin.

Beliau juga menekankan pentingnya melaksanakan langkah berjaga-jaga bagi memudahkan pendidikan secara langsung dilaksanakan semula dan memastikan semua pelajar dan kakitangan selamat sepanjang semester.

Pada 1 Ogos lalu, Kementerian Pendidikan, dengan kerjasama Kementerian Kesihatan, mengumumkan semua pelajar dan kakitangan sekolah mesti diberi vaksin sepenuhnya sebelum sesi persekolahan bermula.

Sesi persekolahan baharu akan bermula pada 29 Ogos, dan pihak berkuasa kesihatan ingin memastikan bahawa semua pelajar dan kakitangan dilindungi daripada COVID-19.

“Kementerian Kesihatan akan menyediakan vaksin, janji temu kepada pelajar yang disasarkan untuk imunisasi, termasuk guru, anggota fakulti dan pentadbir dari staf pendidikan.

“Tindakan itu perlu sebelum permulaan tahun akademik,” kata dua kementerian dalam satu kenyataan bersama sebelum ini.

Pasukan yang dilantik akan mengadakan lawatan sebelum sekolah dibuka semula bagi memastikan ia dalam keadaan lengkap dan bersedia untuk menyambut pelajar dan kakitangan, kata al-Sheikh dalam kenyataan itu.

Lebih 33 juta dos vaksin COVID-19 telah diberikan di Arab Saudi setakat ini, menurut Kementerian Kesihatan. – Agensi


Sidang DUN Kelantan diteruskan

KOTA BHARU, 8 Muharram 1443H, Selasa – Persidangan Dewan Undangan Negeri (DUN) Kelantan yang dijadualkan pada 23 hingga 25 Ogos ini akan diteruskan, kata Speaker DUN Kelantan, Datuk Abdullah Ya’kub.

Abdullah ketika dihubungi berkata, kedudukan kerajaan negeri tidak terjejas susulan peletakan jawatan Tan Sri Muhyiddin Yassin sebagai Perdana Menteri serta seluruh Kabinet Kerajaan Perikatan Nasional (PN), semalam.

Abdullah berkata, persidangan itu bakal dilaksanakan mengikut prosedur operasi standard (SOP) yang lebih ketat bagi membendung penularan COVID-19 selain semua Ahli DUN perlu menjalani ujian saringan wabak itu.

“Ini bagi memastikan tiada siapa antara mereka yang terlibat dalam Sidang DUN itu nanti ‘membawa’ jangkitan COVID-19, malah kita juga tidak akan membenarkan mereka yang mempunyai gejala untuk berada di dalam Dewan bagi mengelakkan risiko berlaku jangkitan penyakit itu,” katanya.

Persidangan DUN Kelantan yang berlangsung selama tiga hari itu akan dijalankan secara bersemuka di Kompleks Kota Darulnaim, di sini.

Kali terakhir DUN Kelantan bersidang ialah pada 13 April 2020 dan hanya selama 45 minit susulan pelaksanaan Perintah Kawalan Pergerakan. – Bernama


4 rakyat Palestin cedera diserang tentera Zionis di Tebing Barat

NABLUS, 25 Rejab 1443H, Ahad – Seramai empat orang rakyat Palestin cedera selepas tentera rejim Zionis menyekat perhimpunan aman di pintu masuk ke kampung Luban e-Sharkiya, di selatan Nablus, Tebing Barat yang diduduki.

Menurut Datuk Bandar, Yaaqoub Eweis tentera menyerang puluhan peserta demonstrasi menentang serangan harian peneroka dan askar Israel ke atas pelajar kampung itu serta sekatan yang dikenakan terhadap akses ke sekolah.

Katanya, empat daripada peserta perhimpunan cedera akibat serangan Israel, manakala ramai lagi sesak nafas selepas tentera rejim Zionis melepaskan tembakan gas pemedih mata untuk menyuraikan mereka.

Akses pelajar Palestin ke sekolah di kampung itu menjadi perjalanan harian yang sukar akibat serangan peneroka dan tentera Israel.

Minggu lalu, ratusan pelajar di kampung itu tidak dapat ke sekolah, yang terletak di jalan Nablus-Ramallah selepas sekumpulan peneroka Israel melakukan tarian provokatif di pintu masuk ke kampung berkenaan. – Agensi


Kenapa dijangkiti COVID-19 meski sudah vaksin? Ini jawapan pakar

BANGI, 11 Ramadan 1442H, Jumaat – Pengambilan vaksin tidak akan menjadikan kita seperti ‘Superman’ atau tidak menjamin sama sekali untuk tidak dijangkiti COVID-19.

Ini kerana, Ketua Pengarah Kesihatan, Tan Sri Dr Noor Hisham Abdullah sendiri menyatakan bahawa individu yang dilaporkan mendapat jangkitan selepas menerima vaksin COVID-19 mengalami gejala yang kurang serius berbanding mereka yang belum menerima vaksin.

Persoalannya, apakah faktor yang menyebabkan seseorang itu mendapat jangkitan, walaupun sudah menerima suntikan vaksin?

Pakar Perubatan Kesihatan Awam di Fakulti Perubatan dan Sains Kesihatan USIM, Prof Madya Dr Mohd Dzulkhairi Mohd Rani berkata, imuniti terhadap COVID-19 tidak terbentuk sejurus penerimaan dos pertama atau kedua.

Jelasnya, imuniti penuh pula memerlukan beberapa minggu selepas dos kedua.

Bagaimanapun, katanya, kadar imuniti dipengaruhi beberapa faktor dalaman individu seperti kebolehannya menghasilkan tindak balas terhadap antigen daripada vaksin terbabit untuk membina imuniti.

“Antara faktor luaran yang paling utama pula ialah kadar jangkitan yang masih tinggi dalam komuniti kita. Sekiranya ramai mendapat suntikan vaksin, imuniti kelompok akan tercapai dan ramai akan mendapat perlindungan daripada dijangkiti.

“Antara sebab lain ialah kepatuhan kepada prosedur operasi standard (SOP) termasuk pemakaian pelitup muka, penjarakan fizikal, kerap mencuci tangan yang harus diamalkan, walaupun selepas menerima vaksin COVID-19.

“Laporan dari negara lain yang turut mencatatkan kes baharu dalam kalangan penerima vaksin, menyatakan bahawa individu yang sudah menerima vaksin ini mempunyai persepsi bahawa mereka sudah pun selamat daripada pandemik,” katanya menulis di Berita Harian hari ini.

Tambahnya, antara soalan yang kerap ditanya oleh masyarakat ialah sekiranya terdapat keperluan menggunakan pelitup muka dan bebas bersalaman dengan individu lain setelah mendapat vaksin.

Jelasnya, amalan pencegahan tetap perlu dilakukan meskipun selepas menerima vaksin COVID-19.

“Kesimpulannya, jangkitan masih boleh berlaku dalam kalangan mereka yang mendapat vaksin, namun kadarnya jauh lebih rendah dan jangkitan dialami juga tidak serius berbanding mereka yang tidak mendapat vaksin.

“Justeru, kepatuhan kepada SOP hendaklah diteruskan sehingga imuniti kelompok tercapai,” katanya.


1,047 kes baharu varian Delta dikesan dari 29 Oktober hingga hari ini

KUALA LUMPUR, 28 Rabiulawal 1443H, Khamis – Sebanyak 1,047 kes baharu yang membabitkan varian yang membimbangkan (VOC) iaitu varian Delta dikesan dari tempoh 29 Oktober hingga hari ini.

Ketua Pengarah Kesihatan Tan Sri Dr Noor Hisham Abdullah berkata ini sekali gus menjadikan jumlah kumulatif kes berkenaan termasuk yang dijangkiti SARS-CoV-2 yang dikategorikan sebagai VOC dan Varian Yang Perlu Mendapat Perhatian (VOI) adalah sebanyak 3,692 kes.

“Daripada jumlah keseluruhan yang dikesan itu, 3,672 kes adalah VOC manakala 20 kes adalah VOI,” katanya dalam kenyataan di sini hari ini.

Mengulas lanjut, beliau berkata bagi kes VOC sehingga kini, terdapat 3,432 kes varian Delta, 226 kes membabitkan varian Beta dan 14 kes adalah varian Alpha.

“Bagi kes-kes VOI, terdapat 13 kes varian Theta, empat kes varian Kappa dan tiga kes varian Eta,” katanya.

Beliau berkata varian-varian kes ini dikesan hasil kajian berterusan oleh Institut Kesihatan dan Perubatan Komuniti (IHCM-UNIMAS), Institut Biologi Molekul Perubatan UKM (UMBI-UKM), Institut Farmakogenomik Integratif Universiti Teknologi MARA (iPROMISE-UiTM) dan Institut Genom Malaysia (MGI). – Bernama


Dua TPM, 25 ahli Kabinet angkat sumpah jawatan menteri

KUALA LUMPUR, 8 Jamadilawal 1444H, Sabtu – Dua Timbalan Perdana Menteri dan 25 menteri Kabinet hari ini mengangkat sumpah jawatan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Istana Negara di sini.

Turut berangkat pada Istiadat Pengurniaan Surat Cara Pelantikan dan Istiadat Mengangkat Sumpah Jawatan dan Setia Serta Sumpah Simpan Rahsia itu ialah Raja Permaisuri Agong, Tunku Hajah Azizah Aminah Maimunah Iskandariah.

Perdana Menteri, Datuk Seri Anwar Ibrahim dan isteri, Datuk Seri Dr Wan Azizah Wan Ismail turut hadir menyaksikan majlis itu. Hadir sama Ketua Polis Negara, Tan Sri Acryl Sani Abdullah Sani dan Panglima Tentera Udara, Jen Tan Sri Mohd Asghar Khan Goriman Khan.

Kesemua Jemaah Menteri itu melafazkan ikrar sumpah jawatan dan taat setia sebelum menandatangani dokumen rasmi pelantikan dengan disaksikan Ketua Hakim Negara, Tan Sri Tengku Maimun Tuan Mat dan Ketua Setiausaha Negara, Datuk Seri Mohd Zuki Ali.

Menteri-menteri itu mengangkat sumpah jawatan hari ini susulan pengumuman pembentukan Kabinet baharu malam tadi oleh Anwar yang turut memegang portfolio Menteri Kewangan.

Pada majlis itu, menteri-menteri itu dibahagikan kepada enam kumpulan dengan kumpulan pertama dimulakan dua jawatan Timbalan Perdana Menteri iaitu Ahli Parlimen Bagan Datuk, Datuk Seri Dr Ahmad Zahid Hamidi yang juga Menteri Kemajuan Desa dan Wilayah serta Ahli Parlimen Petra Jaya, Datuk Seri Fadillah Yusof yang juga Menteri Perladangan dan Komoditi.

Kumpulan kedua terdiri daripada lima orang menteri iaitu Ahli Parlimen Seremban, Anthony Loke Siew Fook yang kembali memegang porfolio Menteri Pengangkutan dan Ahli Parlimen Kota Raja Mohamad Sabu (Menteri Pertanian dan Keterjaminan Makanan).

Turut berada dalam kumpulan itu ialah Ahli Parlimen yang pertama kali dilantik ke Kabinet iaitu Ahli Parlimen Pandan, Mohd Rafizi Ramli (Menteri Ekonomi); Ahli Parlimen Teluk Intan Nga Kor Ming (Menteri Pembangunan Kerajaan Tempatan) dan Ahli Parlimen Rembau Datuk Seri Mohamad Hasan (Menteri Pertahanan)

Kumpulan ketiga diketuai Senator Datuk Seri Saifuddin Nasution Ismail (Menteri Dalam Negeri) diikuti  Ahli Parlimen Kapit, Datuk Seri Alexander Nanta Linggi (Menteri Kerja Raya); Senator Datuk Seri Tengku Zafrul Tengku Abdul Aziz (Menteri Perdagangan Antarabangsa dan Industri); Ahli Parlimen Kota Tinggi, Datuk Seri Mohamed Khaled Nordin (Menteri Pendidikan Tinggi) dan anggota Kabinet muka baharu, Ahli Parlimen Tanjong Malim Chang Lih Kang (Menteri Sains dan Teknologi).

Barisan Kabinet itu turut menyaksikan 14 muka baharu yang julung kali menganggotai Kabinet termasuk  Timbalan Presiden PKR Rafizi Ramli yang dilantik Menteri Ekonomi, Naib Presiden PKR Nik Nazmi Nik Ahmad sebagai Menteri Sumber Asli, Alam Sekitar dan Perubahan Iklim, dan seorang lagi Naib Presiden PKR Chang Lih Kang yang dilantik Menteri Sains dan Teknologi.

Ketua Penerangan PKR Fahmi Fadzil diberi kepercayaan menggalas jawatan Menteri Komunikasi Digital manakala Ketua Wanita PKR Fadhlina Sidek dilantik Menteri Pendidikan, dan Ahli Parlimen Sekijang Dr Zaliha Mustafa dilantik Menteri Kesihatan.

Turut tersenarai Timbalan Pengerusi BN yang juga Timbalan Presiden UMNO Datuk Seri Mohamad Hasan yang dilantik sebagai Menteri Pertahanan manakala Setiausaha Agung BN yang juga bekas Menteri Besar Perak Datuk Seri Zambry Abd Kadir dilantik Menteri Luar.

Turut diberi kepercayaan menganggotai Kabinet ialah Pengerusi DAP Perak, Nga Kor Ming yang dilantik Menteri Pembangunan dan Kerajaan Tempatan, manakala Ahli Parlimen Batu Gajah V.Sivakumar dilantik Menteri Sumber Manusia.

Presiden Parti Progresif Demokratik (PDP) Datuk Seri Tiong King Sing pula dilantik Menteri Pelancongan, Ahli Parlimen Penampang Datuk Ewon Benedick dilantik Menteri Pembangunan Usahawan dan Koperasi, manakala Ahli Parlimen Papar Datuk Armizan Mohd Ali dilantik Menteri Di Jabatan Perdana Menteri (Sabah dan Sarawak).

Ketua Hakim Syarie Mohd Na’im Mokhtar pula dilantik Menteri Agama.

Kumpulan seterusnya terdiri daripada Ahli Parlimen Santubong, Datuk Seri Nancy Shukri (Menteri Pembangunan Wanita, Keluarga dan Masyarakat); Ahli Parlimen Pulai, Datuk Seri Salahuddin Ayub (Menteri Perdagangan Dalam Negeri dan Kos Sara Hidup) dan Ahli Parlimen Pengerang, Datuk Seri Azalina Othman Said (Menteri Undang-undang dan Reformasi Institusi).

Ahli Parlimen Setiawangsa, Nik Nazmi Nik Ahmad (Menteri Sumber Asli, Alam Sekitar dan Perubahan Iklim) dan Ahli Parlimen Penampang, Datuk Ewon Benedick (Menteri Pembangunan Usahawan dan Koperasi) yang masing-masing kali pertama menyertai Kabinet kemudian mengambil giliran.

Sementara itu, kumpulan kelima terdiri daripada Senator Datuk Seri Dr Zambry Abd Kadir sebagai Menteri Luar Negeri; Ahli Parlimen Bintulu, Datuk Seri Tiong King Sing (Menteri Pelancongan) dan Ahli Parlimen Lembah Pantai, Ahmad Fahmi Mohamed Fadzil (Menteri Komunikasi Digital).

Ahli Parlimen Nibong Tebal, Fadhlina Sidek (Menteri Pendidikan) dan Ahli Parlimen Kanowit, Datuk Aaron Ago Anak Dagang (Menteri Perpaduan Negara) turut mengangkat sumpah jawatan.

Kumpulan terakhir mengangkat sumpah jawatan melibatkan Senator Datuk Dr Mohd Na’im Mokhtar sebagai Menteri Agama; Ahli Parlimen Segambut Hannah Yeoh Tseow Suan (Menteri Belia dan Sukan); Ahli Parlimen Batu Gajah V.N. Sivakumar (Menteri Sumber Manusia).

Turut serta dalam kumpulan itu, ialah Ahli Parlimen Sekijang, Dr Zaliha Mustafa (Menteri Kesihatan) dan Ahli Parlimen Papar, Datuk Armizan Mohd Ali (Menteri di Jabatan Perdana Menteri (Sabah dan Sarawak).

Jemaah menteri Kerajaan Perpaduan dijadualkan menghadiri mesyuarat khas Isnin ini di Putrajaya untuk penetapan peraturan-peraturan baharu dalam pertadbiran sebelum memulakan tugas secara rasmi di kementerian masing-masing.-  Bernama


Ahmad Idham dilantik Ketua Penerangan GTA Negeri Sembilan

BANGI, 13 Rabiulawal 1444H, Isnin – Bekas Ketua Pegawai Eksekutif Perbadanan Kemajuan Filem Nasional (Finas), Dr Ahmad Idham Ahmad Nadzri mengesahkan telah dilantik sebagai Ketua Penerangan Gerakan Tanah Air (GTA) Negeri Sembilan.

Pelantikan itu diumumkan Pengerusi GTA, Ustaz Zamani Ibrahim sewaktu mesyuarat gerakan berkenaan yang diadakan di Seremban pada Ahad.

Beliau yang juga Pengerusi Pertubuhan Briged Prihatin memaklumkan, pelantikannya itu berkuat kuasa semalam.

“Saya terharu apabila dimaklumkan gerak kerja Hab Pendidikan Khas Dr Ahmad Idham yang telah saya asaskan dan gerakkan di Port Dickson melalui Pertubuhan Briged Prihatin telah memberi impak di mata masyarakat.

“Selain itu, ianya juga menjadi antara faktor yang dinilai oleh kepimpinan tertinggi Gerakan Tanah Air (GTA) di Negeri Sembilan sebelum membuat keputusan untuk mengumumkan pelantikan ini,” katanya dalam kenyataan.

Bagaimanapun, Ahmad Idham berkata, pelantikan berkenaan bukan untuk dibanggakan, sebaliknya jawatan yang diberikan adalah amanah serta tanggungjawab yang diharus digalas sebaiknya.

Beliau berkata, melalui pelantikan itu, ia memberi gambaran jelas GTA bukan sekadar gabungan di antara parti politik sebaliknya turut menggabungkan pertubuhan bukan kerajaan (NGO), kumpulan profesional dan individu.

“Buktinya, saya selaku Pengerusi Pertubuhan Briged Prihatin telah dilantik tanpa perlu menyertai mana-mana parti politik.

“Saya komited untuk terus menyampaikan kepada masyarakat bahawa Gerakan Tanah Air bukan hanya gabungan retorik politik seperti yang digembar-gemburkan sebaliknya ianya adalah gerakan rakyat untuk rakyat bagi mengangkat pemimpin melayu muslim yang berwibawa tanpa terikat kepada politik kepartian,” katanya.

Penubuhan GTA yang diumumkan Tun Dr Mahathir Mohamad pada Ogos lalu dianggotai empat parti iaitu Pejuang, BERJASA, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Bahkan, gerakan itu juga terbuka kepada NGO, orang perseorangan, ahli akademik serta golongan profesional dalam kalangan Melayu.


MB Kedah, jangan tunduk kepada ultra kiasu dan u-turn

BILA Menteri Besar Kedah, Muhammad Sanusi Md Nor meminta pihak yang mengecam keputusan kerajaan negeri tidak memperuntukkan dana khas kepada rumah ibadat bukan Islam supaya menunjukkan bukti bantuan seumpama itu pernah disalurkan sebelum ini.

Hari ini MIC Kedah mendedahkan surat rasmi Jabatan Perdana Menteri (JPM) Disember 2017, dan gambar-gambar sebagai bukti peruntukan disalurkan kepada sekolah tamil, kuil dan NGO di Kedah, ketika pemerintahan BN di negeri tersebut, pada 24 Januari 2018, RM480,000.

Nampaknya sangat kepentingan politiknya. Ketika itu sudah dekat sangat degan PRU14, kemarukkan sangat undi, apa diminta, semua diberi. Akhirnya apa jadi dengan negeri Kedah.

Saya tersenyum, membaca bukti surat ICU tersebut. Ini bukan peruntukan tahunan tetapi, ‘peruntukan politik desparado’, menjelang PRU14. BN mahukan undi orang India menjelang PRU14.

Di sinilah silapnya BN dalam menilai percaturan politik untuk memenangi setiap pilihan raya. Mereka ingatkan bila diberikan bantuan sedemikian, undi akan beralih, wal hal tidak.

Ingatan saya kepada pemimpin MIC tidak kira di negeri mana, tidak usahlah ikut perangai ultra kiasu, parti ultra kiasu.

Baharu sahaja beberapa hari lepas, saya puji kamu kerana menyokong larangan jualan arak di Wilayah Persekutuan. Kini, saya terpaksa pula mengkritik kamu.

Di peringkat pusat dan peringkat negeri, kebajikan masyarakat bukan Melayu, India dan Cina, terutamanya sentiasa terjaga, walaupun tidak sepenuhnya.

Lambakan kuil dan rumah ibadat ini melebihi surau dan masjid.

Penduduk tidak seberapa ramai, tetapi, rumah ibadat begitu banyak. Contoh, di Batu Caves itu sendiri. Itu tanah kerajaan, bukan tanah persendirian, tetapi sudah macam tanah persendirian. Ini kebajikan ke bukan?

Di Kedah, jangan pergi jauh, singgah sahaja di Sungai Petani, meriah sungguh dengan kuil. Sehinggakan jalan lurus terpaksa dibengkokkan. Tempat-tempat lain, usahlah cerita.

Tidak boleh dibayangkan jika masjid surau terletak di tengah jalan tersebut. Rasanya roboh lama dah. Tetapi kerajaan negeri terlalu baik.

Pelik sungguh ultra kiasu ini, hanya nampak bantuan dan kebajikan itu dalam skop yang amat sempit.

Bantuan rumah ibadat itu bukan peruntukan tahunan, bukan pun hak, tetapi bantuan ihsan sahaja.

Tidak ada sebab bantuan perlu diberikan, kerana pembinaannya dibuat sesuka hati, kawasan dan tanah milik orang lain.

Beberapa kali saya kata dan buktikan, di India, majoriti penganut Hindu, pembinaan kuil tidak didanai oleh kerajaan tetapi oleh individu. Kenapa perlu kerajaan bantu, dalam keadaan rumah ibadat didirikan sesuka hati.

Jika tak faham maksud kebajikan, mari saya ajarkan apa makna kebajikan. Begini, saya nak dengar sama pemimpin MIC perjuangkan nasib Allahyarham Adib, berasal daripada Kedah yang terkorban dalam rusuhan kuil di Subang Jaya dua tahun lalu. Itu baharu namanya kebajikan.

Satu lagi kebajikan berkaitan kuil. Saya ingatkan kembali.

Bulan November tahun ini, telah genap dua tahun tragedi malang apabila anggota Jabatan Bomba dan Penyelamat Malaysia, Muhammad Adib Mohd Kassim dipukul dalam rusuhan di Kuil Sri Maha Mariamman, Seafield, Subang Jaya pada 27 November 2018. Namun, setelah kematian wira negara ini, kes yang awalnya diklasifikasikan di bawah Seksyen 302 Kanun Keseksaan, tiba-tiba telah dinyatakan sebagai kemalangan.

Kenapa pemimpin MIC tidak tampil perjuangkan kebajikan Allahyarham Adib.

Kerajaan telah terlebih beri kebajikan. Tanah ganti kuil, tempat Allahyarham Adib dipukul sehingga terkorban, telah diberi dan diganti. Itupun dah diambil. Kuil yang sepatutnya pindah, tidak juga pindah-pindah. Dua-dua dapat, tanah baru kuil dapat, kuil lama tidak pindah. Apa erti semua ini. Tidakkah ini ultra kiasu namanya

Itu pun tak faham ke maksud kebajikan.

Saya pun pelik dengan MIC Kedah ini, sikit sikit kuil, kuil, kuil, kuil

Orang Cina dan Siam tidak pula sebising MIC, walaupun bilangan orang Cina jauh lebih ramai.

Peruntukan zaman Najib itu, peruntukan politik, datangpun daripada ICU.

ICU ini lebih kurang macam peranan JASA juga dahulu, mencari sokongan dan undi. Cuma ICU ini lebih kepada bantuan projek pembangunan.

Sebab itu bila membantu kepada kaum apa sekalipun, bantu atas nama hak, bukan kerana politik atau tujuan lain seperti mendapat undi.

Daripada memberikan peruntukan tersebut untuk mendanai kuil, lebih baik bagi sebahagian kepada kami untuk kami membuat kajian mengenai lambakan rumah ibadat bukan Islam, antara keperluan dan kesukaan.

Sudah sampai masanya kajian secara akademik dibuat mengenai lambakan rumah ibadat. Satu keperluan atau tidak?

Prof Dr Ridhuan Tee Abdullah
Pemerhati politik


Ibu muda didakwa bunuh anak 18 bulan

SEPANG, 27 Jamadilakhir 1444H, Jumaat – Seorang ibu muda didakwa di Mahkamah Sesyen di sini hari ini atas pertuduhan membunuh anak kandungnya berumur setahun enam bulan di Cyberjaya, minggu lepas.

Umishahirah Khalid, 20, yang kelihatan sugul mengangguk faham selepas pertuduhan dibacakan di hadapan Hakim Ahmad Fuad Othman yang menjalankan tugas sebagai majistret bagi kes tersebut.

Pertuduhan mengikut Seksyen 302 Kanun Keseksaan yang boleh membawa hukuman mati jika disabit kesalahan.

Tiada sebarang pengakuan direkodkan berikutan kes bunuh di bawah bidang kuasa Mahkamah Tinggi.

Kerani swasta itu didakwa membunuh anak kandung lelakinya di sebuah unit kondominium di Cyberjaya antara 5.52 petang, 11 Januari hingga 11.30 pagi, 12 Januari.

Pendakwaan dikendalikan oleh Timbalan Pendakwa Raya, Nur Sabrina Zubairi manakala tertuduh diwakili oleh peguam Johan Radzi yang menggantikan peguam utamanya Farhana Abdul Halim.

Nur Sabrina memohon kepada mahkamah agar tertuduh dirujuk ke hospital bagi pemeriksaan dan pemantauan mental mengikut Seksyen 342 Kanun Tatacara Jenayah.

Ahmad Fuad yang membenarkan permohonan pihak pendakwaan, menetapkan 20 Mac sebagai tarikh sebutan kes dan penyerahan laporan perubatan.-  Bernama


Dana asing: Kerajaan perlu pastikan agenda luar tak pengaruhi rakyat

Oleh Siti Hafidah Abd Ghaffar

BANGI, 24 Muharram 1443H, Khamis – Pendedahan bahawa ada pemimpin politik yang menerima bantuan dan sokongan moral individu dan organisasi luar negara – terutama Amerika Syarikat (AS) – dalam meneruskan karier politik mereka mesti dipandang serius.

Biarpun dakwaan bekas Ketua Pengarah Perisikan Pertahanan, Leftenan Jeneral (B) Datuk Mohd Salleh Ismail berhubung perkara itu tidak menamakan sesiapa, namun tetap perlu diberi perhatian.

Menganggap isu itu bukan suatu yang pelik dan mengejutkan, Presiden gerakan Islam, Ikatan Muslimin Malaysia (ISMA), Ustaz Muhammad Fauzi Asmuni mengakui, sebelum ini pun desas-desus mengenainya sudahpun kedengaran walaupun tidak didedahkan bukti secara jelas.

“Apa yang pasti beberapa insiden sebelum ini menunjukkan memang ada pihak dalam negara yang memburuk-burukkan negara di mata pihak luar sejak dari dulu.

“Ini seperti kumpulan COMANGO yang pernah mendakwa itu dan ini terhadap isu-isu hak asasi manusia oleh kerajaan di hadapan para diplomat negara asing.

“Begitu juga seperti cubaan sesetengah pihak untuk menekan kerajaan agar menuruti kehendak pihak luar di dalam meratifikasikan Konvensyen Antarabangsa Mengenai Penghapusan Segala Bentuk Diskriminasi Kaum (ICERD),” katanya ketika dihubungi Ismaweb.net hari ini.

Serentak itu, Ustaz Fauzi menggesa kerajaan mengambil sikap tegas dan tindakan yang tuntas bagi memastikan agenda pihak luar tidak masuk mempengaruhi rakyat.

“Tindakan seperti melucutkan hak kewarganegaraan mungkin boleh difikirkan jika dana luar yang diterima itu menyebabkan mereka merungkai kesetiaan terhadap negara dan mengambil sikap menikam negara dari belakang,” sarannya.

Terdahulu tanpa mendedahkan sama ada pemimpin politik terbabit menerima sokongan kewangan, Mohd Salleh berkata, intipan yang dilakukan mendapati pemimpin politik itu turut melakukan pertemuan dengan individu berpengaruh di luar negara.

Memetik kenyataannya kepada Mingguan Malaysia, beliau mendedahkan, maklumat risikan menunjukkan pemimpin-pemimpin terbabit ‘sangat diminati’ oleh pihak luar, sekali gus mendapat bantuan fizikal serta sokongan untuk mereka meneruskan kelangsungan politik.


Tiada kerajaan bagi UMNO jika bergerak solo pada PRU15

Oleh Siti Hafidah Abd Ghaffar

BANGI, 7 Rabiulakhir 1443H, Jumaat – UMNO diyakini tidak akan mampu bergerak solo untuk membentuk kerajaan selepas Pilihan Raya Umum ke-15 (PRU15).

Melainkan parti itu meneruskan kesepakatan dengan PAS, pada masa sama menilai kembali untuk membentuk kerjasama dengan Perikatan Nasional (PN), kata penganalisis politik, Dr Syed Agil Syed Alsagof.

Katanya, tindakan itu akan menampakkan UMNO lebih relevan daripada masa sekarang.

“Parti-parti Melayu perlu mengorak langkah menyokong satu sama lain untuk menguatkan agenda politik orang Melayu.

“Ini supaya orang Melayu tidak tercicir daripada perbalahan politik tanah air pada hari ini ataupun akan datang,” katanya ketika dihubungi Ismaweb.net.

Pada masa sama, beliau berkata, parti-parti politik Melayu tidak harus bersikap konservatif sebaliknya optimistik menerima perubahan serta perkembangan semasa dalam arena politik di negara ini.

Antaranya mengambil kira masyarakat bukan Melayu sebagai salah satu komponen yang akan menyokong kerajaan selepas PRU akan datang, katanya.

“Kalau kita perhatikan Perdana Menteri, Datuk Seri Ismail Sabri Yaakob ada melancarkan mengenai Keluarga Malaysia.

“Itu merupakan satu petanda bahawa perlu wujudnya satu hubung kait kerjasama antara kaum bukan saja kaum Melayu.

“Jika parti masih meneruskan untuk mengutamakan masyarakat Melayu dalam menjayakan agenda politik mereka, ia tidak akan mencapai apa yang dimatlamatkan,” katanya.


Bekas MB Johor kena serangan strok

JOHOR BAHRU, 6 Rabiulawal 1443H, Rabu – Bekas Menteri Besar Johor, Datuk Osman Sapian dilaporkan terkena serangan strok di rumahnya, pagi tadi.

Timbalan Pengerusi Parti Pribumi Bersatu Malaysia Johor, Md Nasir Hashim berkata, ADUN Kempas itu dikejarkan ke hospital swasta untuk mendapatkan rawatan perubatan.

“Dia (Osman) mengalami strok antara pukul 10 pagi dan 11 pagi (dan) segera dibawa ke hospital,” katanya seperti dilapor akhbar tempatan.

ADUN Permas, Datuk Seri Che Zakaria Mohd Salleh berkata, Osman akan dipindahkan ke hospital di Kuala Lumpur hari ini.

“Setakat ini, saya tidak mengetahui yang terkini mengenai keadaannya tetapi saya akan menziarahinya di Kuala Lumpur esok dan berdoa agar dia dapat bertahan dalam kejadian yang tidak dijangka ini,” katanya.

Osman, 70, adalah Menteri Besar Johor ke-16 dan yang pertama dari Bersatu selepas Pilihan Raya Umum 2018.

Beliau memegang jawatan selama kira-kira 11 bulan sebelum melepaskan jawatan pada April 2019.


Bekas ahli UMNO gagal dapat kebenaran cabar keputusan RoS

PUTRAJAYA,  19 Rejab 1442H, Rabu – Enam belas bekas ahli UMNO gagal dalam rayuan mereka di Mahkamah Persekutuan untuk mendapatkan kebenaran memulakan tindakan undang-undang, bagi membubarkan parti politik itu kerana tidak mengadakan pemilihan dalam tempoh yang ditetapkan.

Panel lima hakim diketuai Hakim Besar Malaya Tan Sri Azahar Mohamed memutuskan bahawa relief yang dimohon kesemua bekas ahli UMNO dalam semakan kehakiman mereka kini bersifat akademik, kerana parti itu telah selesai mengadakan pemilihan di semua peringkat.

Beliau berkata, status mereka sebagai bekas ahli parti itu tidak boleh dipertikai kerana berdasarkan klausa 20.7 Perlembagaan UMNO, seseorang ahli akan dipecat secara automatik jika memfailkan sebarang tindakan yang mempunyai kaitan dengan parti.

Ketika semakan kehakiman itu difailkan, kesemua perayu masih berdaftar sebagai ahli UMNO di pelbagai cawangan parti.

Keahlian mereka ditamatkan pada 21 April 2018, sehari selepas mereka memfailkan semakan kehakiman itu.

Dalam penghakimannya, Azahar berkata. hujah peguam Datuk Wira Mohd Hafarizam Harun yang mewakili Datuk Seri Ab Rauf Yusoh berhubung isu akademik dan locus standi (hak perundangan) mempunyai merit.

Beliau berkata, pertikaian sebenar dalam kes ini adalah berkisar mengenai pelanjutan tempoh bagi mengadakan pemilihan parti dan mahkamah tidak akan campur tangan dengan hal ehwal dalaman sesebuah parti politik.

Turut bersidang Hakim-Hakim Mahkamah Persekutuan iaitu Datuk Abdul Rahman Sebli, Datuk Seri Hasnah Mohammed Hashim, Datuk Mary Lim Thiam Suan dan Datuk Rhodzariah Bujang.

Prosiding itu diadakan menerusi aplikasi Zoom.

Kesemua 16 bekas ahli UMNO itu telah menamakan Jabatan Pendaftaran Pertubuhan Malaysia (RoS) dan Ab Rauf, dalam kapasitinya sebagai penjawat awam, sebagai responden.

Mereka ialah Salihudin Ahmad Khalid, Noorhalimi Yahya, Mariam Mohd Ishak, Mohd Hafami Hanif, Saharudin Tukiman, Azaid Jani, Normalawati Hassan, Radiana Abd Manaf, Mohd Rafeek Rahim, Nurul Hanna Mohd Suhot, Kamarul Abd Wahid, Mohd Hikamal Md Hassim, Muzamzamir Abd Wahab, Norizam Jamaludin, Rohani Ahmad dan Muhamad Hafizi Hashim.

Antara lain, mereka memohon perintah certiorari bagi membatalkan keputusan RoS sebagaimana yang diumumkan menerusi kenyataan media bertarikh 5 Mac 2018 yang membenarkan pelanjutan masa kepada UMNO untuk mengadakan pemilihan parti sehingga 19 April 2019, yang melebihi tempoh maksimum ditetapkan.

Mereka juga memohon perintah mandamus bagi memaksa RoS membubarkan sementara UMNO dan menggantung segala aktiviti parti sehingga semakan kehakiman itu selesai.

Pada 27 April 2018, Mahkamah Tinggi telah menolak permohonan kumpulan itu untuk mendapatkan kebenaran bagi memulakan semakan kehakiman dan mereka juga gagal di peringkat Mahkamah Rayuan pada November 2018.

Tahun lepas, Mahkamah Persekutuan memberikan kebenaran kepada mereka untuk meneruskan rayuan berhubung dua persoalan perundangan.

Kesemua bekas ahli UMNO itu diwakili peguam Mohamed Haniff Khatri Abdulla manakala Peguam Kanan Persekutuan Shamsul Bolhassan hadir bagi pihak RoS. -Bernama


PAS bidas Nur Jazlan pura-pura tak faham konteks sedekah dan rasuah

BANGI, 4 Rejab 1444H, Khamis – Ketua Pemuda PAS, Ahmad Fadhli Shaari membidas Timbalan Pengerusi UMNO Johor, Datuk Nur Jazlan Mohamed kerana pura-pura tidak faham konteks sedekah berbanding rasuah kepada pengundi.

Beliau yang juga Ahli Parlimen Pasir Mas itu menjelaskan sedekah yang dimaksudkan adalah pemberian wang daripada selain calon atau wakil calon dan tiada kaitan dengan calon.

Bagaimanapun, tegasnya, mana-mana pihak tidak perlu bersikap kalut kerana Suruhanjaya Pencegahan Rasuah Malaysia (SPRM) sudah membuka kertas siasatan.

“Saya baca kenyataan Timbalan Pengerusi UMNO Johor Datuk Nur Jazlan Mohamed berhubung isu ‘sedekah’ dan ‘rasuah’.

“Seorang lagi pemimpin UMNO yang pura-pura tidak faham konteks sedekah yang dimaksudkan iaitu pemberian wang daripada selain calon atau wakil calon dan tiada kaitan dengan calon,” katanya di Facebook, hari ini.

Ahmad Fadhli menegaskan, tidak wajar Nur Jazlan mengecam Presiden PAS yang tidak dipalit dakwaan kes rasuah di mahkamah seperti berlaku Presiden UMNO, Datuk Seri Dr Ahmad Zahid Hamidi, ketika ini.

“Apa yang pasti, Timbalan Perdana Menteri yang juga Presiden UMNO sedang dan akan habiskan banyak masa ke mahkamah.

“Jazlan kata Presiden PAS ada masalah psikologi dan kemurungan. Hakikatnya, yang kelihatan psikologinya bermasalah ialah Jazlan sendiri.

“Masakan tidak, ketika Menteri Besar Johor sendiri meminta Presiden UMNO undur dan Pengerusi UMNO Johor sendiri setuju jawatan Presiden dan Timbalan Presiden dipertandingkan, dia terpaksa menongkah arus Johor berdiri menjadi penyokong tegar Presiden,” ujarnya.

Dalam pada itu, Fadhli secara sinis mencadangkan supaya UMNO berpakat untuk menghimpun dana dan memberi ‘upah’ kepada Nur Jazlan kerana kuat menyalak dan mengkritik.

“Kasihan makhluk ini, bersungguh-sungguh menonjolkan diri kepada pimpinan partinya yang ada kuasa dalam kerajaan, berilah sesuatu kepada Nur Jazlan ini sebagai upah menyalak. Tiada isi, tulang pun ok,” katanya.


Perang masuk hari ke-100, Russia kuasai 20 peratus Ukraine

LUXEMBOURG, 3 Zulkaedah 1443H, Jumaat – Peperangan kini memasuki hari ke-100 ketika Presiden Ukraine, Volodymyr Zelensky mengakui Russia kini sudah menawan kira-kira 20 peratus negara.

Zelensky ketika berucap di Parlimen Luxembourg berkata, kawasan ditawan Russia lebih besar daripada gabungan Belgium, Belanda dan Luxembourg.

Katanya, sehingga kini puluhan ribu rakyat Ukraine menjadi mangsa dalam peperangan.

“Ini gambaran sebenar yang menjelaskan peperangan berskala besar dan sebab itu kami menggesa masyarakat dunia memberi sokongan kepada kami.

“Sekiranya kami menang dalam peperangan, seluruh rakyat Eropah akan terus bebas.

“Namun, jika ada seorang sahaja individu yang mahu musnahkan kebebasan di Ukraine, seluruh rakyat Eropah akan berdepan masa yang kelam di benua ini,” katanya sambil merujuk kepada Presiden Vladimir Putin.

Beliau menambah, selepas gagal menguasai ibu negara Kyiv awal peperangan lalu, tentera Russia telah memberi tumpuan ke tenggara negara ini di wilayah Donbas termasuk Donetsk dan Luhansk.

Gabenor Donetsk, Pavlo Krylenko pula berkata, tentera Russia kini cuba mara ke bandar-bandar di Kramatorsk dan Sloviansk di Donestsk. – Agensi


3 rakyat Palestin maut serangan tentera rejim Zionis

BAITULMAQDIS, 29 Syaaban 1443H, Jumaat – Tiga rakyat Palestin maut akibat tembakan dilepaskan pihak berkuasa Israel dalam insiden berasingan di Tebing Barat yang diduduki, semalam, kata Kementerian Kesihatan Palestin dan media tempatan.

Ketika serbuan pagi di bandar Jenin, di utara Tebing Barat, tentera Israel melepaskan tembakan dan membunuh dua rakyat Palestin yang dikenali sebagai Sanad Abu Atiyeh, 17, dan Yazid Saadi, 23.

Sementara itu, di bandar Bethlehem, di selatan Tebing Barat, seorang rakyat Palestin terbunuh selepas dilaporkan cuba menikam seorang lelaki Israel.

Kementerian Kesihatan berkata, Atiyeh dan Saadi meninggal dunia akibat luka selepas tiba di hospital Ibn Sina di Jenin dengan kecederaan serius.

Kira-kira 15 orang lagi cedera akibat tembakan peluru hidup ketika serbuan Israel.

Sekurang-kurangnya tiga berada dalam keadaan kritikal.

Serbuan askar rejim Zionis itu menyebabkan konfrontasi orang awam dengan tentera serta pertempuran senjata dengan pejuang Palestin di kem pelarian Jenin.

Sejak tahun lalu, kem Jenin menyaksikan peningkatan pencerobohan ganas oleh tentera Israel, yang sering membawa kepada pertempuran senjata dengan pejuang bersenjata di kem berkubu.

Minggu lalu, 11 warga Israel terbunuh dalam tiga serangan berasingan.

Susulan keganasan itu, polis dan angkatan tentera Israel meningkatkan tahap amaran kepada paras tertinggi sejak Mei tahun lalu.

Pada Rabu, Perdana Menteri, Israel Naftali Bennett menggesa pemilik senjata untuk ‘mempersenjatai’ diri mereka di khalayak ramai berikutan serangan itu. – Agensi

Pautan terdahulu;


TH sasar lebih 50 peratus umat Islam miliki akaun

KUALA LUMPUR, 13 Rabiulawal 1445H, Jumaat – Lembaga Tabung Haji (TH)  menyasarkan lebih 50 peratus umat Islam memiliki akaun TH pada penghujung tahun hadapan.

Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, sehingga Ogos 2023, lebih 45 peratus daripada keseluruhan 18 juta umat Islam di Malaysia telah membuka akaun TH.

“TH yang pada awalnya hanya mempunyai 1,281 pendeposit dengan tabungan RM46,610, kini mempunyai hampir sembilan juta pendeposit dengan jumlah tabungan lebih RM89 billion, antara tertinggi sejak penubuhannya 60 tahun lepas,” katanya.

Beliau berkata demikian ketika berucap di majlis sambutan Ulang Tahun Jubli Intan Lembaga TH ke-60 di Menara TH yang disempurnakan Perdana Menteri Datuk Seri Anwar Ibrahim.

Mohd Na’im berkata setelah melalui pelbagai evolusi, TH berjaya berkembang pesat dan merupakan institusi Islam berpengalaman luas dalam pengurusan haji dan pentadbiran dana patuh syariah yang menjadi inspirasi kepada negara Islam lain.

Katanya, TH akan terus bekerja keras untuk mencapai sasaran saiz dana RM100 bilion menjelang tahun 2024.

Menurutnya menerusi Pelan Transformasi Strategik atau dikenali sebagai HIJRAH24 yang diperkenal awal 2022, TH telah meningkatkan  saiz dana sebanyak RM5.7 bilion daripada RM83.3 bilion kepada RM89 bilion.

Beliau berkata, sehingga kini TH telah menguruskan 1.5 juta jemaah haji untuk menunaikan rukun Islam yang kelima, di samping membelanjakan RM2.5 bilion Bantuan Kewangan Haji bagi meringankan beban bakal haji negara, sejak 2001.

TH yang merangkul Anugerah Labaittom daripada Kerajaan Arab Saudi bagi kategori Perkhidmatan Bimbingan Haji Terbaik Dunia Islam pada Persidangan Perkhidmatan Haji dan Umrah 2023 di Jeddah, Arab Saudi juga telah mengagihkan keuntungan berjumlah lebih RM40 bilion kepada pendepositnya dalam tempoh 60 tahun. – Bernama


Presiden Filipina bertemu Menteri China selesai konflik Laut China Selatan

MANILA, 2 Syawal 1444H, Ahad – Presiden Filipina, Ferdinand Marcos Jr dan Setiausaha Luarnya bertemu Menteri Luar China Qin Gang untuk bekerjasama menyelesaikan konflik maritim di Laut China Selatan.

Rundingan antara pegawai utama negara di Manila menandakan perkembangan terbaharu dalam siri mesyuarat dengan pemimpin Amerika Syarikat dan China ketika kedua-dua kuasa besar itu bersaing untuk kelebihan strategik di Indo-Pasifik.

“Mengenai konflik, kami bersetuju untuk mewujudkan lebih banyak talian komunikasi supaya sebarang kejadian yang berlaku di Laut Filipina Barat yang melibatkan China dan Filipina dapat diselesaikan segera,” kata Marcos dalam satu kenyataan.

Manila merujuk kepada bahagian Laut China Selatan yang didakwanya sebagai Laut Filipina Barat.

Marcos berkata, lawatan Qin membantu dalam membincangkan beberapa perkara dan meneruskan usaha untuk mengembangkan hubungan antara kedua-dua jiran.

Qin dan rakan sejawatannya, Setiausaha Luar Filipina, Enrique Manalo, membincangkan pandangan mengenai isu strategik dan serantau semasa rundingan dua hala yang bermula lebih awal pada Sabtu.

Pada permulaan rundingan, Qin berkata, kedua-dua negara perlu bekerjasama untuk meneruskan tradisi persahabatan, mengeratkan kerjasama dan menyelesaikan perbezaan dengan betul.

Manalo menegaskan, Filipina mematuhi Dasar Satu China, sambil menyatakan kebimbangan terhadap ketegangan yang semakin memuncak di seluruh Selat Taiwan.

Duta China ke Filipina minggu lalu mencetuskan kekecohan apabila menuduh negara Asia Tenggara itu ‘menyalakan api’ ketegangan serantau dengan menawarkan akses pangkalan tentera yang diperluas ke Amerika Syarikat.

Menteri Luar Manila berkata, hubungan dengan Beijing adalah lebih daripada sekadar perbezaan mereka berhubung Laut China Selatan, yang menyaksikan laluan barangan bawaan kapal bernilai kira-kira AD$3 trilion setiap tahun dan dipercayai kaya dengan mineral dan deposit minyak dan gas. – Agensi